text: 33 Dîyi dia Yehowa diakalua kundi, diamba ne:2 “Muana wa muntu, akula ne bana ba tshisamba tshienu,+ ubambile ne:“‘Fuanyikijayibi ne: ndi ntumina buloba kampanda muele wa mvita,+ ne bantu bonso ba mu buloba abu badi bangata muntu kansanga bamuteka nsentedi wabu,3 ne yeye udi umona muele wa mvita ulua mu buloba, udi wela mpungi ne udimuija bantu abu.+4 Muntu yeye mumvue muadi wa mpungi, kadi kayi uteya ntema ku didimuija,+ ne muele wa mvita udi ulua, wangata muoyo wende,* mashi ende neikale pa mutu pende yeye.+5 Yeye uvua mumvue muadi wa mpungi, kadi kavua muteye ntema ku didimuija to. Mashi ende neikale pambidi pende yeye muine. Kadi bu yeye muteye ntema ku didimuija edi, muoyo* wende uvua mua kupandishibua.6 “‘Kadi nsentedi yeye mumone muele wa mvita ulua, kayi wela mpungi,+ bantu kabayi bapeta didimuija, ne muele wa mvita udi ulua, wangata muoyo* wa umue wa kudibu, muntu au neafue bua tshilema tshiende nkayende, kadi nendombe nsentedi au mashi a muntu au.’*+7 “Kadi wewe, muana wa muntu, ndi mukuteke nsentedi bua nzubu wa Isalele; ne paudi umvua dîyi difumina mukana muanyi, udi ne bua kubandimuijila.+8 Pandi ngambila muntu mubi ne: ‘Wewe muntu mubi, neufue bushuwa!’+ kadi wewe kuena wela dîyi bua kudimuija muntu mubi eu bua ashintulule njila wende, yeye neafue bu muntu mubi bua tshilema tshiende yeye,+ kadi nenkulombe wewe mashi ende.9 Kadi wewe mudimuije muntu mubi bua umbuke mu njila wende, ne yeye udi ubenga bua kushintulula njila wende, yeye neafue bua tshilema tshiende,+ kadi bulelela wewe neupandishe muoyo* webe wewe.+10 “Wewe, muana wa muntu, ambila ba mu nzubu wa Isalele ne: ‘Nuenu nudi bambe ne: “Matomboka etu ne mpekatu yetu mbitunemene bujitu bua bungi pambidi, bitunyanyisha;+ nunku mmunyi mutuashala ne muoyo?”’+11 Bambila ne: ‘“Bushuwa, bu mundi ne muoyo,” ke mudi Mukalenge Mutambe Bunene Yehowa wamba, “tshiena nsanka bua lufu lua muntu mubi,+ kadi ndi nsanka padi muntu mubi ushintulula njila wende,+ ne ushala ne muoyo.+ Umbukayi, umbukayi mu njila yenu mibi,+ bua tshinyi nudi ne bua kufua, wewe nzubu wa Isalele?”’+12 “Wewe, muana wa muntu, ambila bana ba tshisamba tshienu ne: ‘Buakane bua muntu muakane kabuakumupandisha padiye utomboka+ to; nansha bubi bua muntu mubi kabuakumulenduisha padiye umbuka ku malu ende mabi+ to; anyi muntu muakane nansha umue kakukumbana bua kushala ne muoyo bua buakane buende dituku didiye wenza mpekatu+ to.13 Pandi ngambila muntu muakane ne: “Wewe neushale ne muoyo bushuwa,” ne yeye udi weyemena buakane buende, wenza bualu bubi,*+ kabakuvuluka bualu nansha bumue bua ku malu ende makane avuaye muenze to, kadi yeye neafue bua bualu bubi budiye muenze.+14 “‘Pandi ngambila muntu mubi ne: “Wewe neufue bushuwa,” ne yeye udi umbuka ku mpekatu wende ne wenza tshidi tshimpe ne tshiakane,+15 ne muntu mubi eu udi upingaja tshieya tshivuaye muangate,+ upingaja tshintu tshivuaye munyengangane,+ ne wendela mu mêyi mafunda a muoyo kayi wenza bualu bubi, yeye neashale ne muoyo bushuwa.+ Kakufua to.16 Kabakumulamina* mpekatu nansha umue wa ku mpekatu ivuaye muenze+ to. Bua mudiye wenza tshidi tshimpe ne tshiakane, yeye neashale ne muoyo bushuwa.’+17 “Kadi bantu ba mu tshisamba tshienu mbambe ne: ‘Njila wa Yehowa kena muakane,’ pabi mu bulelela njila wabu ke udi kayi muakane.18 “Padi muntu muakane ulekela buakane buende ne wenza malu mabi, udi ne bua kufua bua bualu ebu.+19 Kadi padi muntu mubi umbuka ku malu mabi ende, wenza tshidi tshimpe ne tshiakane, yeye neashale ne muoyo bua mudiye wenza nunku.+20 “Kadi nuenu nudi bambe ne: ‘Njila wa Yehowa kena muakane.’+ Nendumbuluishe yonso wa kunudi bilondeshile njila yende, wewe nzubu wa Isalele.”21 Mu bule bua matuku, mu tshidimu tshia 12 tshia dikuatshibua dietu ku babende, mu ngondo wa dikumi, mu dituku ditanu dia ngondo, muntu mukuabu uvua mupanduke ku Yelushalema wakalua kundi,+ kuambaye ne: “Mbashipe tshimenga!”+22 Dilolo dia kumpala kua muntu uvua mupanduke au kuluaye, tshianza tshia Yehowa tshiakalua pambidi panyi, kumpala kua muntu au kuluaye kundi mu dinda, yeye wakakangula mukana muanyi. Nunku mukana muanyi muakakanguka, ne tshivua kabidi kamama nansha.+23 Pashishe dîyi dia Yehowa diakalua kundi, diamba ne:24 “Muana wa muntu, bantu badi basombele mu bikulu ebi+ badi bamba bua buloba bua Isalele ne: ‘Abalahama uvua anu muntu umue tshianana, kadi yeye wakangata buloba ebu.+ Kadi tuetu tudi ba bungi; bushuwa, mbatupeshe buloba ebu bua buikale buetu.’25 “Nunku bambila ne: ‘Monayi tshidi Mukalenge Mutambe Bunene Yehowa wamba: “Nuenu nudi nudia biakudia ne mashi,+ nudi nubandisha mêsu enu ku mpingu ya muendi,* ne nudi nutungunuka ne kuela mashi panshi.+ Nunku ntshinyi tshinudi ne bua kuangatshila buloba ebu bua buikale buenu?26 Nudi beyemene muele wenu wa mvita,+ nudi baditue mu bienzedi bibi, yonso wa kunudi mmunyange mukaji wa mukuende.+ Nunku ntshinyi tshinudi ne bua kuangatshila buloba ebu bua buikale buenu?”’+27 “Mona tshiudi ne bua kubambila: ‘Monayi tshidi Mukalenge Mutambe Bunene Yehowa wamba: “Bushuwa, bu mundi ne muoyo, bantu badi basombele mu bikulu nebakuluke ku muele wa mvita; badi mu mpata mualabale, nembafile bu tshiakudia kudi nyama ya tshisuku; ne badi mu miaba yabu ya kusokomena ne mu nyongolo nebafue ku tshipupu tshia disama.+28 Nemvuije buloba ebu buatuke budi munda mutupu menemene,+ ne lutambishi luabu lua diambu nelutuishibue ku ndekelu, ne mikuna ya Isalele neyishale patupu,+ kakuyi muntu upitshilapu.29 Nunku bobu nebafike ku dimanya ne: meme ndi Yehowa pandi mvuija buloba ebu buatuke budi munda mutupu menemene+ bua malu mabi onso adibu benze.”’+30 “Kadi wewe, muana wa muntu, bantu ba mu tshisamba tshienu badi bayukila umue ne mukuabu bua bualu buebe kumpenga kua bimanu ne mu bibuelelu bia nzubu.+ Badi bambilangana umue ne mukuabu, muntu wambila muanabu ne: ‘Luayi, tumvue dîyi didi difuma kudi Yehowa.’31 Nebalue tshisumbu bua kusomba kumpala kuebe bu bantu banyi; nebumvue mêyi ebe, kadi kabakuenza mêyi au to.+ Bualu badi bakulabidila* ne mukana muabu, kadi muoyo wabu udi ujinga bikole bintu bipetela ku mashimi.32 Mona! wewe udi kudibu bu musambu wa mananga, muimba ne dîyi dimpe ne muimba bimpe bitambe ne tshiombelu tshia nshinga. Bobu nebumvue mêyi ebe, kadi muntu nansha umue kakuenza mêyi au to.33 Padi muanda eu wenzeka, wowu newenzeke bushuwa, bobu nebafike ku dimanya ne: muprofete uvua munkatshi muabu.”+


c: text/html

text:
Badi benzela bantomboji malu mu mishindu isatu (12)
5 “Kadi wewe, muana wa muntu, angata muele wa mvita mutue wenze nawu mudimu bu kapaya ka mukoshi wa nsuki. Kungula mutu webe ne muedi webe, ne pashishe angata tshipiminu tshiebe tshia bujitu bua kupima ne kuabanya nsuki mu bitupa mu bitupa.2 Newoshe tshia bisatu tshiayi mu kapia munda mua tshimenga padi matuku a ditshintshimika ajika.+ Pashishe newangate tshia bisatu tshikuabu, neutshitape ne muele wa mvita ku nseke yonso ya tshimenga,*+ ne tshia bisatu tshia ndekelu, neutshitangalaje mu lupepele, ne nentule muele wa mvita bua kutshipata.+3 “Udi kabidi ne bua kuangata tundambu tuayi, kutujingila mu nzembe* ya tshilamba tshiebe.4 Wangate ndambu wayi mukuabu, umuele mu kapia ne umuoshe. Kapia nekakuate nzubu yonso wa Isalele kafumina kuoku aku.+5 “Mona tshidi Mukalenge Mutambe Bunene Yehowa wamba: ‘Yelushalema nyeye eu. Ndi mumuteke munkatshi mua bisamba, muikale ne matunga mamunyunguluke nseke yonso.6 Kadi mmutombokele mapangadika anyi ne mêyi anyi mafunda, wenza malu mabi menemene kupita bisamba ne matunga adi mamunyunguluke nseke yonso.+ Bualu mbabenge mapangadika anyi, ne kabavua bendele mu mêyi anyi mafunda.’7 “Nunku mona tshidi Mukalenge Mutambe Bunene Yehowa wamba: ‘Bu munuvua bena tshimvundu kupita bisamba bidi binunyunguluke, ne kanuyi bendele mu mêyi anyi mafunda peshi batumikile mapangadika anyi, kadi balonde mapangadika a bisamba bidi binunyunguluke,+8 mona tshidi Mukalenge Mutambe Bunene Yehowa wamba: “Mona ndi nebe tshilumbu, wewe tshimenga,+ ne meme muine nenkumbaje dilumbuluisha munkatshi muebe mu mêsu mua bisamba.+9 Nengenze munda muebe malu antu katshia tshiyi muanji kuenza, ne a buena angikala tshiyi mua kuenza kabidi, bua bienzedi biebe bionso bibi.+10 “‘“Nunku batatu badi munkatshi muebe nebadie bana babu ba balume,+ ne bana ba balume nebadie batatuabu, ne nenkumbaje dilumbuluisha munkatshi muebe ne nentangalaje bashadile bebe bonso mu nseke yonso.”’*+11 “‘Nunku bushuwa bu mundi ne muoyo,’ ke mudi Mukalenge Mutambe Bunene Yehowa wamba, ‘bualu muaba wanyi munsantu ke uuvua munyange ne mpingu yebe ya muendi ne bienzedi biebe bionso bibi,+ meme panyi nenkubenge;* dîsu dianyi kadiakumvua luse, ne tshiakuleja muoyo wa luse nansha.+12 Tshia bisatu tshiebe netshifue ku tshipupu* peshi netshifue munkatshi muebe ku tshiyole tshia nzala. Tshia bisatu tshikuabu netshikuluke panshi ku muele wa mvita+ ku nseke yebe yonso. Nentangalaje tshia bisatu tshia ndekelu mu nseke yonso,* ne nentule muele wa mvita bua kubipata.+13 Pashishe tshiji tshianyi netshitue ku ndekelu, ne tshiji tshikole tshimvua mubakuatshile netshidituije, ne nentukije.+ Bobu nebamanye ne: meme, Yehowa, ndi muakule bualu ndi nkeba bua bandamate anu meme,+ pangajikija kubitshikijila tshiji tshianyi tshikole.14 “‘Nenkuvuije muaba mubutula ne tshintu tshia kupenda munkatshi mua bisamba bidi bikunyunguluke ne ku mêsu kua mupitshi wa njila yonso.+15 Neulue tshintu tshia kupenda ne tshia kupetula,+ tshilejilu tshidi tshidimuijangana, ne buôwa bukole kudi bisamba bidi bikunyunguluke, pandi nkumbaja dilumbuluisha dianyi kuudi mu tshiji ne mu tshiji tshikole ne manyoka mafila mu tshiji. Meme, Yehowa, ndi muakule.16 “‘Nembatumine mikete ya lufu ya tshiyole tshia nzala bua kubabutula. Mikete indi ntuma neyikufikishe ku kabutu.+ Nembutule tshilaminu tshiebe tshia biakudia*+ bua kukukoleshila tshiyole tshia nzala.17 Nenkutumine tshiyole tshia nzala ne nyama ya tshisuku ya luonji,+ nebikushipele bana. Tshipupu ne diela mashi panshi nebikupite bukole, ne nentume muele wa mvita bua kukuluisha.+ Meme, Yehowa, ndi muakule.’”

robotstxt: allowed

filter: keep


text:
Nkonko ya babadi
Mbimpe bua muena Kristo kuikalaye ne tshingoma bua kudikuba kudi bantu anyi?
Nansha mudi bena Kristo mua kuenza malu kampanda adi makanyine bua kudikuba, badi baenza bilondeshile mikalu idi mêyi manene a mu Bible mabelele. Mêyi aa adi abakandika bua kudikuba kudi bantu ne bia mvita biena dîna ebi bu mudi bingoma. Tukonkonone mêyi manene aa:
Ku mêsu kua Yehowa, muoyo ntshintu tshia tshijila, nangananga wa muntu. Mufundi wa misambu Davidi uvua mumanye ne: Yehowa udi “mpokolo wa muoyo.” (Mis. 36:9, NWT) Ke bualu kayi muena Kristo yeye musungule bua kuenza malu kampanda makanyine bua kudikuba yeye ne bintu biende, udi ne bua kuenza tshionso tshidiye mua kukokesha bua kashipi muntu anyi kapetshi dibanza dia mashi.—Dut. 22:8; Mis. 51:14.
Nansha mudi dienza mudimu ne bintu bia bungi bishilashilangane mua kufikisha muntu ku dipeta dibanza dia mashi, mbipepele menemene bua kushipa muntu ne tshingoma ku mpukampuka anyi ku bukole. * Kabidi, bikala muluishi, ukadi ne tshiji tshikole mumone ne: muntu udi kumpala kuende udi ne tshingoma, malu adi mua kunyanguka bikole, ne bidi mua kufikisha too ne ku dishipangana.
Pavua Yezu muambile bayidi bende bua kuambula miele butuku bua ndekelu bua muoyo wende pa buloba, kavua mubambile bualu ebu ne lungenyi lua kudikuba to. (Luka 22:36, 38) Kadi Yezu uvua mubambile bua kuambula miele ne tshipatshila tshia kubapesha dilongesha dia kubenga kuenza malu ne tshikisu, nansha padibu batuilangana ne tshisumbu tshia bantu tshiambule bia mvita. (Luka 22:52) Petelo mumane kupatuila mupika wa muakuidi munene muele, Yezu wakamuambila ne: “Pingaja muele webe muaba wawu.” Pashishe Yezu wakamba bulelela kampanda bua nshindamenu, mmumue ne: dîyi dinene didi dilombola bayidi bende too lelu edi: “Muntu yonso udi wambula muele, neafue ku muele.”—Mat. 26:51, 52.
Bilondeshile Mika 4:3, bantu ba Nzambi badi ‘bangata miele yabu ya mvita, bayifula nkasu ya kudima nayi; bangata mafuma abu, baafula miele ya kulengeja nayi matamba a mionji ya tumuma tua mvinyo.’ Bualu budi tshimanyinu tshia bena Kristo balelela ebu budi bupetangana ne didimuija didi mupostolo Paulo muambe ku diambuluisha dia nyuma muimpe edi: ‘Kanupingajidi muntu bubi ku bubi. Bikalaku mushindu, nuenze muenu muonso bua kuikala mu ditalala ne bantu bonso.’ (Lomo 12:17, 18) Nansha muvua Paulo mutuilangane ne nsombelu mikole ya bungi, too ne “njiwu ya kudi bivi,” wakenza malu anu muvua mêyi ende, kavua uteka bukubi buende kumpala kua mêyi manene a mu Mifundu minsantu to. (2 Kol. 11:26) Kadi wakeyemena Nzambi ne meji adi mu Dîyi diende, meji adi ‘mapite bintu bia mvita bukole.’—Muam. 9:18.
Bena Kristo batu bangata muoyo ne mushinga wa bungi kupita bintu bia ku mubidi. Muntu “kena ne muoyo bua bintu bidiye nabi to.” (Luka 12:15) Nunku dîyi dimpe diodi dipangile bua kukanda muivi udi ne tshingoma, bena Kristo badi ne meji batu batumikila dîyi dinene didi mu mêyi a Yezu aa: “Kanukokianganyi ne muntu mubi.” Mu kuamba kuimpe, bidi mene mua kutulomba bua kulekela bilamba bietu bia muinshi ne bia pa mutu. (Mat. 5:39, 40; Luka 6:29) * Mushindu mutambe buimpe wa kuenza malu nkudimukila tshidi mua kufika. Tuetu bepuke bua “kuleja bintu bia mu nsombelu ne lutambishi” ne bamanyike muaba utudi bu Bantemu ba Yehowa badi banange ditalala, tudi mua kubenga kukoka ntema ya bena tshikisu kutudi.—1 Yone 2:16, NWT; Nsu. 18:10.
Bena Kristo badi banemeka kondo ka muoyo ka bakuabu. (Lomo 14:21) Padi bamue bena Kristo bamanya ne: muena Kristo kampanda udi ne tshingoma tshia kudikuba natshi kudi bantu bakuabu, bidi mua kubatonda anyi badi mene mua kulenduka. Dinanga didi ditusaka bua kuteka majinga a bakuabu kumpala kua etu, nansha padibi bitulomba bua kulekela tshitudi mua kumona bu ne: mbukenji buetu.—1 Kol. 10:32, 33; 13:4, 5.
Bena Kristo batu badienzeja bua kuikala tshilejilu tshimpe. (2 Kol. 4:2; 1 Pet. 5:2, 3) Bobu bamane kupesha muena Kristo mibelu ya mu Bible bua tshilumbu tshia kuikala ne tshingoma bua kudikuba kudi bantu bakuabu, kadi utungunuka ne kuikala natshi, kena mua kuikala tshilejilu tshimpe to. Kena mua kukumbana bua kuambula majitu anyi kuenza midimu ya pa buayi mu tshisumbu to. Bidi muomumue bua muena Kristo udi mudimu wende wa bianza umulomba bua kuikala ne tshingoma. Mbitambe buimpe bua kukeba mudimu mukuabu. *
Bushuwa, muena Kristo udi mua kudisunguila mushindu wa kudikuba yeye, bena mu dîku diende anyi bintu biende, anu mudiye mua kudisunguila mudimu wa kuenza. Mêyi manene a mu Bible adi aleja meji a Nzambi ne dinanga didiye nadi bua bualu buetu. Bilondeshile mêyi manene au, bena Kristo bashindame mu nyuma badi basungula bua kubenga kuikala ne tshingoma bua kudikuba kudi bantu bakuabu. Mbamanye ne: bantu badi beyemena Nzambi ne batumikila mêyi manene a mu Bible ke badi bapeta bukubi bulelela ne bua kashidi.—Mis. 97:10; Nsu. 1:33; 2:6, 7.
^ tshik. 3 Muena Kristo udi mua kuangata dipangadika dia kuikala ne tshingoma bua kulemba nyama ya kudia anyi bua kudikuba ku nyama ya tshisuku. Kadi, padiye kayi wenza mudimu ne bia mvita ebi, udi ne bua kubilama kabiyi bisoma, pamuapa bitulakaja ne bikangila muaba muimpe. Miaba idi mikenji ikandika bua kuikala ne tshingoma, anyi idibu bele mikenji mu mushindu mukuabu, bena Kristo badi batumikila mikenji eyi.—Lomo 13:1.
^ tshik. 2 Bua bualu budi butangila didikuba kudi bantu badi balala ne bakuabu ku bukole, bala tshiena-bualu tshia ne: “Comment éviter le viol” mu Réveillez-vous ! wa dia 8/3/1993.
^ tshik. 4 Mbaleje malu makuabu bua ditaba mudimu udi ulomba bua kuikala ne tshingoma mu Tshibumba tshia Nsentedi tshia dia 1/11/2005, dib. 31; ne tshia dia 15/7/1983 dib. 25-26, mu Mfualansa.


text:
Pingana kudi Yehowa
Yehowa udi ukeba mikoko yende idi mijimine, ne udi ukulomba bua upingane kudiye..
Mukanda wa kudi Kasumbu Kaludiki
Mukanda wa kudi Kasumbu Kaludiki eu ndilomba diela bantendeledi ba Nzambi bonso badi bapambuke mu tshikumbi tshiende.
TSHITUPA TSHIA 1
‘Nenkebe mikoko idi mijimine’
Nzambi udi wangata mukoko mujimina ne buye kashidi anyi?
TSHITUPA 2
Tunyinganyinga—“Batshintshimika bikole mu mishindu”
Wewe mumvue bikutonde bikole bualu kuena mua kuenzela Yehowa mudimu bu muuvua wenza kumpala, kudi bualu bumue buudi mua kuenza budi mua kukuambuluisha bua kupeta bukole buende.
TSHITUPA 3
Kanyinganyinga ku muoyo—Patudi ne ‘tshilumbu ne mukuabu’
Mêyi manene asatu a mu Bible adi mua kukuambuluisha wewe mumone ne: muena Kristo nebe mmukuenzele bibi.
TSHITUPA 4
Didipisha bua bubi—“Untokeshe ku bubi buanyi”
Mushindu kayi uudi mua kumvua buimpe bua kuikala ne kondo ka muoyo katoke?
TSHITUPA 5
Pinganayi kudi “mulami wa mikoko ne mutangidi wa anyima yenu”
Meme musue kupingana kudi Yehowa ne mbangila penyi? Bena mu tshisumbu nebangakidile mushindu kayi?
Mêyi a ndekelu
Udiku ujinga bikondo bimpe bia kale biuvua mupitshishe ne bantu ba Yehowa anyi?


text:
NJILA WA KUPETELA DISANKA
Hope
“Ndi [ne] . . . meji a ditalala, ki nga dikenga to, bua kunupesha matuku atshilualua mimpe ne ditekemena.”—Yelemiya 29:11.
“DITEKEMENA DIDI . . . NE MUSHINGA MU NSOMBELU WETU WA MU NYUMA.” Ke tshivuabu bambe mu umue mukanda. Udi wamba kabidi ne: “Diodi ke buanga buimpe bua kutshimuna nabu dishikila, didiumvua kule ne bakuabu, ne buôwa.”—Hope in the Age of Anxiety.
Bible udi uleja mutudi dijinga ne ditekemena, udi utudimuija kabidi bua kudimukila ditekemena dia dishima. Udi wamba mu Misambu 146:3 ne: “Kueyemenyi bakokeshi anyi muana wa muntu udi kayi mua kufila lupandu.” Katueyemenyi bidi bantu bateta kuenza bua kutusungila to, kadi tueyemene Mufuki wetu udi ne bukole bua kukumbaja bionso bidiye mulaye. Mmalu kayi adiye mutulaye? Tukonkononayi adi alonda aa.
MALU MABI NEAJIKE; DITALALA DIA KASHIDI NE BUAKANE NEBILONDE: Musambu wa 37: 10, 11 udi wamba ne: “Mu katupa kîpi patupu, bantu babi kabakuikalaku kabidi to . . . Kadi bena bupuekele nebapiane buloba, nebikale ne disanka dipite bungi mu ditalala divule.” Mvese wa 29 udi usakidila ne: ‘Bantu bakane nebasombe pa buloba bua kashidi.’
MVITA NEIJIKE: “Yehowa . . . udi ujikija mvita pa buloba buonso bujima. Udi utshibula buta bua mikete ne usunsula difuma; udi wosha matempu a basalayi ne kapia.”—Misambu 46:8, 9.
MASAMA, MAKENGA, NE LUFU NEBIJIMINE: “Ntenta wa Nzambi udi ne bantu . . . Yeye neakupule tshinsonji tshionso ku mêsu kuabu, ne lufu kaluakuikalaku kabidi, nansha madilu, nansha mbila ya miadi, nansha bintu bidi bisama kabiakuikalaku kabidi.”—Buakabuluibua 21:3, 4.
BIAKUDIA BIA BUNGI BUA BANTU BONSO: “Nekuikale ntete ya bungi pa buloba; neyivulangane bikole pa nsongo ya mikuna.”—Misambu 72:16.
MBULAMATADI UMUE UKOKESHA BULOBA BUJIMA MU BUAKANE ANYI BUKALENGE BUA KRISTO: ‘Bakapesha Yezu Kristo bukokeshi, lumu, ne bukalenge, bua bukua bantu, bisamba, ne bisumbu bia miakulu bimuenzele bionso mudimu. Bukokeshi buende mbukokeshi bua tshiendelele buikala kabuyi mua kupita, ne bukalenge buende kabuakubutudibua to.’—Danyele 7:14.
Tshidi tshitujadikila ne: malu aa neakumbane ntshinyi? Pavua Yezu pa buloba, wakaleja muvuaye mukumbane bua kuikala Mukalenge uvua Nzambi musungule. Uvua wondopa babedi, udisha bapele, ubisha ne bafue. Malongesha ende ke avua nangananga ne mushinga, bualu avua ne mêyi manene ikala mua kuambuluisha bantu bua kusomba mu ditalala ne mu buobumue bua kashidi. Yezu uvua kabidi mumanyishe malu avua ne bua kuenzeka mu matuku atshivua alua, too ne avua ne bua kuleja ne: tukadi mu matuku a ku ndekekelu a bulongolodi ebu.
NSOMBELU MIKOLE IDIKU IDI ILEJA NE: MALU MIMPE AKADI PABUIPI
Yezu wakamanyisha ne: mu matuku a ku nshikidilu kamuakuikala ditalala ne bukubi to. Mu malu avuaye muambe adi enza tshimanyinu tshia “nshikidilu wa ndongoluelu wa malu eu” mudi mvita ya matunga, biyole bia nzala, bipupu bia masama, ne dikanka dikole dia buloba. (Matayi 24:3, 7; Luka 21:10, 11; Buakabuluibua 6:3-8) Yezu wakamba kabidi ne: “Bua divulangana dia dishipa dia mikenji, dinanga dia ba bungi nedikepele.”—Matayi 24:12.
Dikepela dia dinanga edi didi dimueneka mu mishindu ya bungi ivua mufundi wa Bible mukuabu mudianjile kutela. Udi wamba mu 2 Timote 3:1-5 ne: “mu matuku a ku nshikidilu,” bantu mu tshibungi tshiabu nebadinange anu bobu, nebanange anu makuta ne masanka. Nebikale bena diambu ne bena luonji. Bena mu mêku nebajimije dinanga dia buena muntu, ne bana kabakuikala batumikila baledi babu. Bena bitendelelu nebikale bena lubombo miaba yonso.
Nsombelu mikole eyi idi ileja ne: bulongolodi ebu bukadi ku ndekelu kuabu. Idi kabidi ileja ne: nsombelu muimpe wa mu Bukalenge bua Nzambi ukadi pabuipi. Pavua Yezu wakula bua malu enzeka matuku a ku nshinkidilu, wakajadika kabidi wamba ne: “Nebayishe lumu luimpe elu lua Bukalenge pa buloba bujima budi bantu basombele bua luikale bujadiki kudi bisamba bionso, ne pashishe, nshikidilu nealue.”—Matayi 24:14.
Lumu luimpe alu ludi ludimuija benji ba malu mabi ne lupesha bantu bakane ditekemena, lubajadikila ne: bakadi pa kudimuena masanka adibu babalaye. Udi musue kumanya malu a bungi bua masanka aa anyi? Biobi nanku, ndaku mu dibeji dia ndekelu dia tshibejibeji etshi.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
3 Pashishe, wakandeja muakuidi munene Yoshua+ muimane kumpala kua muanjelu wa Yehowa, ne Satana+ uvua muimane ku tshianza tshiende tshia balume bua kumuluisha.
2 Pashishe muanjelu wa Yehowa wakambila Satana ne: “Yehowa akutandishe, wewe Satana,+ eyowa, Yehowa udi musungule Yelushalema+ akutandishe! Yeye eu ki ndukunyi lua kapia lupatula mu kapia anyi?”
3 Mpindieu, Yoshua uvua muvuale bilamba bia manyanu ne uvua muimane kumpala kua muanjelu.
4 Muanjelu wakambila bavua bimane kumpala kuende ne: “Umbushayi bilamba biende bia manyanu.” Pashishe wakamuambila ne: “Mona, ndi muenze bua tshilema tshiebe tshiumbuke kuudi, ne nebakuvuadike bilamba bimpe.”+
5 Nunku ngakamba ne: “Muvuadikayi tshilamba tshia kujingila ku mutu tshikezuke ku mutu wende.”+ Ke bobu kumuvuadika tshilamba tshia kujingila ku mutu tshikezuke ku mutu wende, kumuvuadikabu ne bilamba bikuabu; ne muanjelu wa Yehowa uvua muimane pabuipi apu.
6 Pashishe, muanjelu wa Yehowa wakambila Yoshua ne:
7 “Mona tshidi Yehowa wa biluilu wamba: ‘Wewe muendele mu njila yanyi ne mukumbaje midimu yebe kumpala kuanyi, nunku newenze mudimu bu mulumbuluishi mu nzubu wanyi+ ne neutabalele mbanza yanyi; nenkuanyishile bua wewe kubuela munkatshi mua badi bimane muaba eu.’
8 “‘Telejayi koku, wewe Muakuidi munene Yoshua ne bena diebe badi basombe kumpala kuebe, bualu bantu aba badi tshimanyinu; monayi! ndi ndua ne muena mudimu wanyi+ Lutonga!+
9 Monayi dibue dindi muteke kumpala kua Yoshua! Pa dibue dimue edi padi mêsu muanda mutekete; ne nengondolapu mufundu,’ ke mudi Yehowa wa biluilu wamba, ‘ne nengumbushe dipila dia buloba abu mu dituku dimue.’+
10 “‘Mu dituku adi,’ ke mudi Yehowa wa biluilu wamba, ‘Muntu yonso wa kunudi neabikile muinende bua kulua muinshi mua muonji wende wa tumuma tua mvinyo ne muinshi mua mutshi wende wa mfigi.’”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Zekâya 3
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
34 Ke Elihu kutungunuka ne kuandamuna, wamba ne:
2 “Umvuayi mêyi anyi, nuenu badi ne meji;Ntelejayi, nuenu badi bamanye malu a bungi.
3 Bualu ditshi didi diteta mêyiAnu mudi ludimi lulabula biakudia.
4 Tutshinkayi tshidi tshiakane buetu tuetu;Tuangatayi dipangadika munkatshi muetu dia tshidi tshimpe.
5 Bualu Yobo mmuambe ne: ‘Ndi mubinge,+Kadi Nzambi mmumpale kulumbuluisha kuakane.+
6 Nenshime bua tshidi dilumbuluishibua dianyi ne bua kuikala anyi?
Mputa wanyi kena mua kuma nansha mudiku kakuyi mukenji mushipa.’+
7 Mmuntu kayi mukuabu udi bu Yobo,Udi unua dipetu bu mâyi?
8 Udi mu dingumba dia benji ba malu mabiNe mu tshisumbu tshia bantu babi.+
9 Bualu mmuambe ne: ‘Muntu kena ne tshidiye upetaPadiye udienzeja bua kusankisha Nzambi to.’+
10 Nunku ntelejayi, nuenu bantu badi ne dijingulula dia malu:
Kabiena mua kuenzeka bua Nzambi mulelela kuenza malu mabi to,+Bua Wa Bukole Buonso kuenza bibi nansha!+
11 Bualu neafute muntu bilondeshile malu adiye wenza+Ne neamutumine bipeta bia njila yende.
12 Mu bulelela, Nzambi katu wenza bualu bubi to;+Wa Bukole Buonso katu ukonyangaja kulumbuluisha kuakane nansha.+
13 Nnganyi wakamuteka mutangidi wa buloba?Ne nnganyi wakamuteka ku mutu kua buloba bujima?
14 Yeye mutuma ntema yende kudibu,Yeye musangishe nyuma wabu ne mupuya wabu kudiye,+
15 Bantu bonso nebajimine tshiapamue,Ne bukua bantu nebupingane ku lupuishi.+
16 Nunku biwikala ne dijingulula dia malu, teya ntema ku bualu ebu;Umvua bimpe tshindi ngamba.
17 Muntu udi mukine kulumbuluisha kuakane udi mua kukokesha anyi?Peshi wewe udi mua kupisha mukokeshi udi muakane anyi?
18 Udi mua kuambila mukalenge ne: ‘Udi muntu tshianana,’
Peshi kuambila bantu banene ne: ‘Nudi bantu babi’ anyi?+
19 Kudi Eu udi kayi uleja bakokeshi kansungansungaUdi kayi wanyisha babanji kupita bapele,+Bualu buonso buabu badi mudimu wa bianza biende.+
20 Badi mua kufua diakamue,+ munkatshi mua butuku;+Badi banyukuka bikole menemene ne bajimina;Nansha bena bukole badi bumbushibua, kadi ki nku bianza bia muntu to.+
21 Bualu mêsu a Nzambi adi pa njila ya muntu,+Ne Yeye udi umona bidia biamakasa bionso bidiye wela.
22 Kakuena mîdima anyi mifitu mikole,Mudi benji ba malu mabi mua kusokomena.+
23 Bualu Nzambi ki mmutekele muntu nansha umue tshikondo tshisungulaBua kumuenekaye kumpala kuende bua kulumbuluishibua to.
24 Yeye udi utshibula bantu badi ne bukole kayi dijinga ne kukonkonona bualuNe ujadika bakuabu pa muaba wabu.+
25 Bualu mmumanye malu adibu benza;+Yeye udi ubatonkola butuku ne badi bazajibua.+
26 Udi ubakuma bua bubi buabuMuaba udi bantu bonso mua kumona,+
27 Bualu mbalekele kumulonda+Ne kabena ne kanemu bua njila wende nansha umue;+
28 Badi bafikisha bapele ku dimudidila,Yeye ufika ku diumvua muadi wa badi kabayi mua kudisungila.+
29 Padi Nzambi ushala mupuwe, udi mua kumupisha nnganyi?
Padiye usokoka mpala wende, udi mua kumumona nnganyi?
Nansha kudi tshisamba anyi kudi muntu, bipeta bidi bia muomumue,
30 Bua muntu udi ubenga Nzambi kakokeshi+Anyi keledi bantu mateyi.
31 Bualu, muntu neambilaku Nzambi ne:‘Mbampeshe dinyoka nansha mundi tshiyi muenze bualu bubi;+
32 Ndongesha bindi mupangile mua kumona;Bingikala muenze bualu bubi, tshiakubuenza kabidi’ anyi?
33 Yeye udi ne bua kukufuta bilondeshile muudi wewe musue paudi ubenga dilumbuluisha diende anyi?
Wewe ngudi ne bua kusungula, ki mmeme to.
Nunku, ngambila malu audi mumanye bimpe.
34 Bantu badi ne dijingulula dia malu nebangambile,Muntu yonso wa meji udi unteleja,
35 ‘Yobo udi wakula kayi ne tshidiye mumanye,+Ne mêyi ende mmapangile busunguluji.’
36 Yobo atetshibue too ne ku ndekelu,Bualu malu adiye wandamuna adi anu bu a bantu babi!
37 Yeye udi usakidila buntomboji ku mpekatu wende;+Udi ututa bikashi ne dipetu dionso kumpala kuetuNe uvudija mêyi ende ubanda Nzambi mulelela!”+
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yobo 34
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Bana ba bakaji ba Siona bambishanganyi badi balumbuluishibua (16-26)
3 Bualu tangila! Mukalenge mulelela, Yehowa wa biluilu,Udi umbusha mishindu yonso ya diambuluisha ne ya bintu bidibu bakengela mu Yelushalema ne mu Yuda,Diambuluisha dionso dia biakudia ne mâyi,+2 Tshilobo ne muena mvita,Mulumbuluishi ne muprofete,+ muena lubuku ne mukulu,3 Mfumu wa bantu 50,+ muntu wa bunême, ne mufidi wa ngenyi,Muena majimbu wa dilambu ne muena mupongo wa ntekesha mupiluke.+4 Nemvuije bana ba balume batekete bakalenge babu,Ne bantu badi kabayi bashindame* nebabakokeshe.5 Bantu nebakengeshangane,Muntu yonso ne muinende.+Muana wa balume neabunde muntu mukole,Ne muntu udibu balengulule neafunyine udibu banemeka.+6 Muntu yonso neakuate muanabu wa balume mu nzubu wa tatuende wamba ne:“Wewe udi ne tshizaku, ikala mututuminyi wa dîyi.Ikala mutangidi wa mushiki wa bintu bidibu babumbule eu.”7 Kadi dituku adi yeye neabenge wamba ne:“Tshiakuikala munondopi wa mputa* to;Tshiena ne biakudia anyi bilamba mu nzubu muanyi nansha.Kanunteki mutuminyi wa bantu dîyi to.”8 Bualu Yelushalema mmulenduke,Ne Yuda mmukuluke,Bualu badi baluisha Yehowa ku mêyi ne bienzedi;Badi benza malu ne buntomboji mu mêsu a butumbi buende.*+9 Tshilunji tshia mpala yabu tshidi tshibatuisha,Ne bobu badi bakula bua mpekatu wabu anu bu Sodoma;+Kabena bakeba bua kumusokoka to.Diakabi diabu,* bualu badi badikebela dikenga!10 Ambilayi bantu bakane ne: malu abu neende bimpe;Nebapete difutu bua bidibu benza.*+11 Diakabi dikale kudi muntu mubi!Dikenga nedimukuate,Bualu malu adi bianza biende bienze nebamuenzelawu!12 Kadi bua bantu banyi, bafidi babu ba midimu mikole badi ne tshikisu,Ne bakaji badi babakokesha.Bantu banyi, balombodi benu badi banulalula,Ne badi batatakaja njila yenu inudi nuyila.+13 Yehowa udi wangata muaba wende bua kuasa tshilumbu;Udi wimana bua kukosela bukua bantu tshibawu.14 Yehowa neapite ku tshilumbuluidi ne bakulu ne bakalenge ba bantu bende.“Nuenu nudi boshe budimi buonso bua tumuma tua mvinyo,Ne bintu binudi bibe bapele bidi mu nzubu yenu.+15 Mmunyi munudi nupeta dikamakama dia kuzaza bantu banyiNe dia kuvingila mpala ya bapele mu lupuishi?”+ ke mudi Mukalenge Mutambe Bunene, Yehowa wa biluilu ukonka.16 Yehowa udi wamba ne: “Bu mudi bana ba bakaji ba Siona badibandisha,Benda bele mitu yabu muulu,*Bambishangana ne mêsu abu, batua ngendu bazunzuka,Badidisha bikanu bia mu tupombo tuabu,17 Yehowa neatue kabidi mutu wa bana ba bakaji ba Siona disama dia mbâmba,Ne Yehowa neashiye mpala yabu tshianana.+18 Dituku adi Yehowa neumbushe bulengele bua bikanu biabu,Mikaba ya bilamba ya ku mutu ne bilengejilu bidi bibendame,+19 Tukanu tua ku matshi,* bikanu bia ku maboko, ne bilamba bia kubuikila ku mutu,20 Bitambala, shene ya mu tupombo, ne bikaba bia pa tshiadi,*Tulondo tua manananshi* ne bijimba,*21 Tukanu tua ku minu ne tukanu tua ku diulu,22 Nkanzu ya bibilu, mizabi ya pa mutu, bizaku, ne tubuta,23 Mmuenu ya ku bianza+ ne bilamba bia line,*Bilamba bia kujingila ku mutu ne bilamba bia kubuikila ku mutu.24 Pamutu pa mafuta a bome,+ nekuikale mupuya mubole;Pamutu pa mukaba, nekuikale muonji;Pamutu pa nsuki milongolola bimpe, nekuikale dibala;+Pamutu pa tshilamba tshia mushinga mukole, nekuikale tshilamba tshikayabale;+Ne nekuikale nsalu mitapa pamutu pa bulengele bua mpala.25 Bantu bebe nebakuluke ku muele wa mvita,Ne bilobo biebe nebikuluke mu mvita.+26 Bibuelelu biende nebidile ne nebikale ne kanyinganyinga,+Ne yeye neasombe panshi kayi tshintu.”+


text:
4 Bakaji muanda mutekete nebakuate mulume umue dituku adi,+ bamba ne:“Netudie biakudia bietu tuetuNe netuvuale bilamba bietu tuetu;Kadi lekela tubikidibue anu ku dîna diebeBua kutumbusha bundu.”*+2 Mu dituku adi, tshidi Yehowa utoluesha netshikale tshitambe bulengele ne tshia butumbi, ne mamuma a buloba neikale kudisua ne bulengele bua badi bapanduka mu Isalele.+3 Yonso udi ushala mu Siona ne udibu bashiye mu Yelushalema neabikidibue ne: wa tshijila, bonso ba ku badi mu Yelushalema badi bafundibue mu mukanda bua muoyo.+4 Padi Yehowa usukula manyanu* a bana ba bakaji ba Siona+ ne umbusha diela dia mashi panshi dia Yelushalema munkatshi muende ku nyuma wa dilumbuluisha ne ku nyuma wa dioshangana,*+5 Yehowa neafuke kabidi ditutu ne muishi pa mutu pa tshitupa tshionso tshijima tshidi mukuna wa Siona ne pa mutu pa muaba wende wa masangisha mu munya, ne kapia kadi kalakuka kakenka butuku;+ bualu ku mutu kua butumbi abu buonso nekuikale tshibuikilu.6 Nekuikale tshitanda bua dileji munda munya bua munya,+ ne bua tshinyemenu ne bukubi ku bipepele bikole ne mvula.+
Note
^ Mmumue ne: dipuekeshibua milongo dia kupanga kusedibua ne kulela bana.


text:
BIUMA BIA MU DÎYI DIA NZAMBI | YEHEZEKELE 46-48
Masanka avua Isalele mujadikulula ne bua kupeta
Tshikena kumona tshia ntempelo tshia Yehezekele tshivua tshikankamije bena Isalele bavuabu bakuate baye nabu ne tshijadike dikumbana dia mêyi a buprofete akavuabu bambe bua diakajilula dia malu. Ntendelelu mukezuke uvua ne bua kuikala ne muaba munene kudi bantu bavua Yehowa mubeneshe.
Tshikena kumona atshi tshiakalaya dilongolola dia malu, dieleshangana diboko, ne bukubi
Buloba buimpe bua bufuke
Bumpianyi bua dîku dionso
Kumpala kua kuabanyina bantu bitupa bia maloba, bavua ne bua kuanji “kufila” tshitupa tshia buloba tshia pa buatshi kudi Yehowa bu dipa
Mmunyi mundi mua kuleja ne: ntendelelu wa Yehowa udi pa muaba wa kumpala mu nsombelu wanyi? (w06 15/4 27-28 §13-14)


text:
Bua tshinyi tudi ne bua kuikala ba tshijila?
“Nuikale bantu ba tshijila.”—LEW. 11:45.
1. Mmunyi mudi mukanda wa Lewitiki mua kutuambuluisha?
MU MUKANDA wa Lewitiki, badi batamba kuakula bua muaku tshijila kupita mu mikanda mikuabu yonso ya mu Bible. Bu mudibu balomba batendeledi balelela ba Yehowa bonso bua kuikala ne ngikadilu eu, kumvua ne kuanyisha mukanda wa Lewitiki nekutuambuluishe bua tuetu kuikala ba tshijila.
2. Ngamue malu kayi adi mu Lewitiki?
2 Mukanda wa Lewitiki uvuabu bafunde kudi muprofete Mose udi tshitupa tshia “dîyi dionso didi mu Mifundu minsantu” didi diambuluisha bua kulongesha. (2 Tim. 3:16) Mu nshapita yonso wa mu mukanda eu mudi dîna dia Yehowa misangu mitue ku dikumi. Kumvua mukanda eu nekutukoleshe bua kuepuka bualu buonso budi mua kupendeshisha dîna dia Nzambi. (Lew. 22:32) Bu mudi mukanda eu utamba kuambulula tshiambilu tshia ne: “Meme ndi Yehowa,” bidi ne bua kutuvuluija bua kutumikila Nzambi. Mu tshiena-bualu etshi ne mu tshialonda, netumone malu mimpe adi mu mukanda wa Lewitiki udi dipa dia kudi Nzambi didi dituambuluisha bua kudifila mu ntendelelu wa tshijila.
BALOMBIBUE BUA KUIKALA BA TSHIJILA
3, 4. Dioweshibua mâyi dia Alona ne dia bana bende didi tshimfuanyi tshia tshinyi? (Tangila tshimfuanyi tshia ntuadijilu.)
3 Bala Lewitiki 8:5, 6. Yehowa wakasungula Alona bua kuikala muakuidi munene wa Isalele, ne bana bende ba balume bavua ne bua kuenza mudimu bu bakuidi ba tshisamba etshi. Alona udi tshimfuanyi tshia Yezu Kristo ne bana bende badi tshimfuanyi tshia bayidi ba Yezu bela manyi. Nunku, dioweshibua dia mâyi dia Alona didiku tshimfuanyi tshia dikezudibua dia Yezu anyi? Tòo, bualu Yezu kavua ne bubi ne ‘kavua ne kalema’ to, nanku kavua dijinga ne dikezudibua nansha. (Eb. 7:26; 9:14) Kadi, dioweshibua dia mâyi dia Alona didi tshimfuanyi tshia bukezuke ne buakane bia Yezu. Kadi, dioweshibua dia mâyi dia bana ba Alona didi diodi diumvuija tshinyi?
4 Dioweshibua mâyi dia bana ba Alona divua dileja dikezudibua dia aba bavuabu basungule bua kuikala bakuidi mu diulu. Batismo wa bela manyi uvuaku upetangana ne dikezudibua dia bana ba Alona edi anyi? Tòo, batismo katu umbusha bubi to, kadi udi uleja ne: muntu mmudilambule kudi Yehowa Nzambi ne muoyo mujima. Dioweshibua mâyi dia bela manyi didi dienzeka “ku diambuluisha dia dîyi” ne bualu ebu budi bubalomba bua kutumikila malongesha a Kristo ne muoyo wabu wonso. (Ef. 5:25-27) Nunku, badi balua bakezuke ne ba tshijila. Kadi netuambe tshinyi bua “mikoko mikuabu”?—Yone 10:16.
5. Bua tshinyi tudi mua kuamba ne: mikoko mikuabu mmilengejibue ku diambuluisha dia Dîyi dia Nzambi?
5 Bana ba Alona kabavua tshimfuanyi tshia “musumba munene” wa mikoko mikuabu ya Yezu to. (Buak. 7:9) Nanku, batismo wa bantu aba udiku pende ubavuija ba tshijila ne bakezuke ku diambuluisha dia Dîyi dia Nzambi anyi? Eyowa, ke mudibi. Padi aba badi ne ditekemena dia kupeta muoyo pa buloba babala tshidi Bible wamba bua mushinga udi nawu mashi a Yezu avua medibue panshi, badi baleja ditabuja mu mêyi aa ne badi benza “mudimu wa tshijila munya ne butuku.” (Buak. 7:13-15) Bela manyi ne mikoko mikuabu badi ne ‘bienzedi bimpe’ bualu badi batungunuka ne kulengejibua. (1 Pet. 2:12) Kakuyi mpata Yehowa udi usanka bikole bua dilengejibua ne dikala mu buobumue dia bela manyi ne mikoko mikuabu badi bateleja mulami wabu Yezu ne balonda mu makasa ende ne lulamatu.
6. Kudikonkonona kudi ne mushinga kayi?
6 Mukenji uvua ulomba bakuidi ba mu Isalele bua kuikala bakezuke ku mubidi udi ne diumvuija dinene bua bantu ba Yehowa lelu. Bantu batutu tulonga nabu Bible batu misangu ya bungi bamona ne: miaba yetu ya ntendelelu itu ne mankenda ne kabidi mututu tuvuala bimpe. Kadi, bukezuke bua bakuidi budi butuambuluisha bua kumanya ne: muntu yonso udi ubanda ku mukuna mule wa Yehowa bua kumutendelela udi ne bua kuikala ne “mutshima mutoke.” (Bala Musambu wa 24:3, 4; Yesh. 2:2, 3.) Tudi ne bua kuenzela Nzambi mudimu wa tshijila ne lungenyi ne muoyo ne mubidi bikezuke. Ebi bidi bilomba kudikonkonona misangu yonso, ne bamue badi mua kumona ne: bidi bikengela kuakaja malu bua kuluabu ba tshijila. (2 Kol. 13:5) Tshilejilu, muntu ukadi mutambule udi utangila bimfuanyi bia bantu kabayi bilamba ku budisuile udi mua kudiebeja ne: ‘Ndiku wa tshijila anyi?’ Pashishe udi mua kukeba diambuluisha bua kulekela tshilele tshibi etshi.—Yak. 5:14.
LEJA MUUDI WA TSHIJILA PAUDI UTUMIKILA
7. Bilondeshile Lewitiki 8:22-24, Yezu mmushiye tshilejilu kayi?
7 Pavuabu bajadike mudimu wa buakuidi mu Isalele, bakalaba mashi a tshimpanga ku ditshi dia balume dia muakuidi munene Alona ne dia bana bende ba balume ne kualaba ku munu wa tshiala ku tshianza tshia balume ne ku munu munene wa ku dikasa dia balume. (Bala Lewitiki 8:22-24.) Dienza mudimu ne mashi edi divua dileja ne: bakuidi bavua ne bua kutumikila ne muabu muonso bua kukumbaja midimu yabu. Bia muomumue, Muakuidi munene Yezu mmushile bela manyi ne mikoko mikuabu tshilejilu tshimpe. Ditshi diende divua dituma ku bulombodi bua Nzambi. Yezu uvua wenza mudimu ne bianza biende bua kukumbaja disua dia Yehowa ne makasa ende kaavua asesuka mu njila miakane to.—Yone 4:31-34.
8. Batendeledi ba Yehowa bonso badi ne bua kuenza tshinyi?
8 Bena Kristo bela manyi ne mikoko mikuabu ya Yezu badi ne bua kulonda tshilejilu tshia Muakuidi munene tshia kushala ne lulamatu. Batendeledi ba Yehowa bonso badi ne bua kutumikila malu adiye utulomba adi mu Dîyi dia Nzambi ne kubenga kubungamija nyuma wende. (Ef. 4:30) Badi ne bua ‘kululamijila makasa abu njila.’—Eb. 12:13.
9. Ntshinyi tshivua bana betu bavua benze mudimu ne bena mu Kasumbu kaludiki bambe? Mmunyi mudi mêyi abu mua kukuambuluisha bua kutungunuka ne kuikala wa tshijila?
9 Tumonayi malu avuabu bambe kudi bana betu ba balume basatu badi ne ditekemena dia kupeta muoyo pa buloba bavua benze mudimu munkatshi mua bidimu ku luseke lua bena mu Kasumbu kaludiki. Wa kumpala wakamba ne: “Nansha muvua bualu ebu buikale diakalenga dia pa buadi, kuenza nabu mudimu pamue kuvua kuleja ku musangu ne musangu ne: nansha mudi bana betu aba bela manyi, badi pabu bena mibi. Kadi, tshimue tshia ku bipatshila bimvua nabi munkatshi mua bidimu ntshia kutumikila aba badi balombola.” Muanetu muibidi wakamba ne: “Mvese bu mudi 2 Kolinto 10:5 udi wakula bua ‘kutumikila Kristo,’ uvua mungambuluishe bua kutumikila ne kueleshangana diboko ne aba badi balombola. Edi nditumikila didi diumbukila mu muoyo.” Muanetu muisatu wakamba ne: “Kunanga tshidi Yehowa munange ne kukina tshidiye mukine, kulonda bulombodi buende misangu yonso ne kuenza malu adi amusankisha kudi kulomba kutumikila bulongolodi buende ne aba badiye wenza nabu mudimu bua kukumbaja tshidiye mulongolole bua buloba.” Muanetu eu wakamona ne: Nathan Knorr uvua mulue muena mu Kasumbu kaludiki uvua mudiakaje bua kuitaba malu avua mu Tshibumba tshia Nsentedi tshia mu 1925 mu tshiena-bualu tshia ne: “Diledibua dia tshisamba” nansha muvua bamue baela mpata. Ditumikila edi divua dikemeshe muanetu eu bikole. Kuela meji pa malu adi bana betu basatu batudi batele aba bambe kudi mua kukuambuluisha bua kuleja muudi wa tshijila pa kutumikila.
DITUMIKILA MUKENJI WA NZAMBI WA MASHI
10. Kutumikila mukenji wa Nzambi bua mashi kudi ne mushinga kayi?
10 Bala Lewitiki 17:10. Yehowa wakambila bena Isalele bua kabadi “mashi” kayi onso. Kulekela mashi, a nyama peshi a muntu, mmukenji udi muelela kabidi bena Kristo. (Bien. 15:28, 29) Tudi tuepuka meji onso adi mua kufikisha Nzambi ku ‘diumbusha matshi ende kutudi’ ne ku ditumbusha mu tshisumbu tshiende. Tudi bamunange ne tudi basue kumutumikila. Nansha patudi tupetangana ne nsombelu mikole, tudi tudienzeja bua kubenga kuenza tshidibu batulomba kudi bantu badi kabayi bamanye Yehowa ne badi kabayi baditatshisha bua kumutumikila. Eyowa, tudi tuitaba bua batupuekeshe milongo bua mutudi balekele mashi, kadi tusungula bua kutumikila Nzambi. (Yuda 17, 18) Ntshinyi tshidi mua kutukolesha mu tshilumbu etshi bua ‘kudisuika ne muoyo umue’ bua kubenga kudia mashi anyi kuitaba bua batuelawu?—Dut. 12:23, NWT.
11. Bua tshinyi katuena mua kuamba ne: malu avua enzeka Dituku dia dibuikidila kaavua tshilele tshia patupu?
11 Mushindu uvua muakuidi munene wenza mudimu ne mashi a nyama Dituku dia dibuikidila mibi mu Isalele wa kale udi utuambuluisha bua kumvua mutu Nzambi umona mashi. Bavua benza mudimu ne mashi mu mushindu wa pa buawu. Bivua bua dibuikila dia mibi ya bantu bavua bakeba bua Yehowa abafuile luse. Bavua bamiamina mashi a muana mulume wa ngombe ne a mbuji ku tshibuikilu tshia mushete wa tshipungidi ne kumpala kuatshi. (Lew. 16:14, 15, 19) Tshienzedi etshi tshivua tshiunzulula njila bua Yehowa kubuikidilaye bena Isalele mibi yabu. Kabidi, Yehowa uvua muele mukenji ne: muntu yeye mushipe nyama bua kudia, uvua ne bua kuela mashi panshi ne kuajibikila ne buloba, “bualu bua mashi adi mu muoyo wa bintu bionso.” (Lew. 17:11-14) Bionso ebi bivuaku tshilele tshivua katshiyi ne mushinga anyi? Tòo. Dienza mudimu ne mashi Dituku dia dibuikidila mibi ne mukenji wa diela mashi panshi bidi mu diumvuangana ne mukenji ukavua Yehowa muelele Noa ne bana bende bua tshilumbu tshia mashi. (Gen. 9:3-6) Yehowa Nzambi uvua mukandike kudia mashi bua kulama muoyo. Bualu ebu budi bumvuija tshinyi bua bena Kristo?
12. Mmunyi mudi mukanda uvua Paulo mufundile bena Ebelu uleja mudi mashi apetangana ne dibuikidila dia mibi?
12 Pavua mupostolo Paulo mufundile bena Kristo ba mu Ebelu bua bukole budi nabu mashi bua kukezula, wakamba ne: “Bilondeshile Mikenji, bintu bitue ku bionso bidi bilengejibua ne mashi, ne bikala mashi kaayi mela panshi, kakuena dilekelela dia mibi.” (Eb. 9:22) Paulo wakaleja kabidi ne: nansha muvua milambu ya nyama ne mushinga, ivua ivuluija bena Isalele ne: bavua benji ba mibi ne bavua dijinga ne tshintu tshikuabu bua kubabuikidilabu mibi yabu bua kashidi. Eyowa, Mikenji ivua “mundidimbi wa malu mimpe atshilualua, kadi kaayi malu malelela menemene.” (Eb. 10:1-4) Ntshinyi tshivua ne bua kuenza bua babuikidile bantu mibi?
13. Udi umvua bishi bua mudi Yezu mulambule mushinga wa mashi ende kudi Yehowa?
13 Bala Efeso 1:7. Mulambu wa Yezu Kristo uvua ‘mudifile bua bualu buetu’ ku budisuile udi ne diumvuija kudi bantu bonso badi bamunange ne banange Tatuende. (Gal. 2:20) Kadi, tshivua Yezu muenze panyima pa lufu luende ne dibika diende ke tshivua bushuwa tshitupikule, tshienze bua mibi yetu ibuikidibue. Yezu wakakumbaja tshivuabu baleje mu Mikenji ya Mose bua Dituku dia dibuikidila. Mu dituku adi, muakuidi munene uvua wangata ndambu wa mashi a nyama ivuabu balambula, uya nawu mu muaba Mutambe tshijila wa mu ntenta wa kusambakena ne pashishe mu ntempelo wa Solomo ne uafila kumpala kua Nzambi bienze anu bu ne: Nzambi uvuamu. (Lew. 16:11-15) Bia muomumue, Yezu wakabuela mu diulu ne mushinga wa mashi ende ne kuwufila kudi Yehowa. (Eb. 9:6, 7, 11-14, 24-28) Tudi ne dianyisha bua mudibu batubuikidile mibi yetu ne mutudi ne kondo ka muoyo kimpe bualu tudi tuleja ditabuja mu mulambu wa Yezu.
14, 15. Bua tshinyi bidi ne mushinga bua kumvua ne kutumikila mukenji wa Yehowa wa mashi?
14 Udiku umvua mpindieu bua tshinyi Yehowa mmutulombe bua kubenga kudia ‘mashi kayi onso’ anyi? (Lew. 17:10, NWT) Udiku mumone bua tshinyi Nzambi udi wangata mashi bu a tshijila anyi? Udi umona mashi bu muoyo. (Gen. 9:4) Udiku witaba ne: tudi ne bua kumona mashi mudi Nzambi uamona ne kutumikila mukenji wende wa kualekela anyi? Mushindu umue wa tuetu kuikala mu ditalala ne Nzambi nkuikala ne ditabuja mu mulambu wa kupikula nawu wa Yezu ne kuitaba ne: mashi au adi ne mushinga wa pa buawu kudi Mufuki wetu.—Kolos. 1:19, 20.
15 Yonso wa kutudi udi mua kutuilangana ne tshilumbu tshia mashi. Peshi muena mu dîku anyi mulunda udi mua kutuilangana ne tshilumbu tshia kuitaba anyi kubenga kuedibua mashi mu tshikondo tshidiye kayi mutekemene. Mu tshikondo tshia nunku, bidi bikengela kuangata kabidi dipangadika bua bidi bitangila tutupa tukese tua mashi ne ngondapilu utudi mua kuanyisha. Nunku, mbimpe kuenza makebulula ne kudilongolola bua bualu bua tshimpitshimpi budi mua kutufikila. Kuangata mapangadika aa pamue ne disambila nebituambuluishe bua kuikala bashindame ne kubenga kutenkakana mu tshilumbu etshi. Bushuwa katuena basue kubungamija mutshima wa Yehowa pa kuitaba tshintu tshidi Dîyi diende dikandika to. Baminganga ba bungi ne banzuji bakuabu ba malu a dielangana mashi batu balomba bantu bua kufila mashi bua kusungila mioyo ya bantu bakuabu. Kadi, bantu ba tshijila ba Yehowa mbamanye ne: Mufuki udi ne bukenji bua kuamba tshitudi ne bua kuenza ne mashi. Buende yeye, ‘mashi kayi onso’ nga tshijila. Tudi ne bua kudisuika bua kutumikila mukenji wende wa mashi. Ku diambuluisha dia bikadilu bietu bimpe, tudi tumuleja ne: tudi tuanyisha bikole bukole bua mashi a Yezu adi asungila, mashi amuepele adi enza bua kutujimijila mibi ne bua tupete muoyo wa tshiendelele.—Yone 3:16.
BUA TSHINYI YEHOWA UDI UTULOMBA BUA KUIKALA BA TSHIJILA?
16. Bua tshinyi bantu ba Yehowa badi ne bua kuikala ba tshijila?
16 Pavua Nzambi mupikule bena Isalele ku bupika mu Ejipitu, wakabambila ne: ‘Meme ndi Yehowa wakanupatula mu buloba bua Ejipitu bua kuikala Nzambi wenu; nuenu nuikale bantu ba tshijila bualu bua meme ndi wa tshijila.’ (Lew. 11:45) Yehowa uvua musue bua bena Isalele bikale ba tshijila bualu yeye uvua wa tshijila. Bu mutudi Bantemu ba Yehowa, tudi petu ne bua kuikala ba tshijila. Kakuyi mpata, ke tshidi mukanda wa Lewitiki uleja.
17. Mpindieu, udi umvua bishi bua mukanda wa Lewitiki?
17 Dikonkonona dietu dia bimue bitupa bia mukanda wa Lewitiki ndituambuluishe bulelela. Pamuapa, dilonga edi ndivudije dianyisha dietu bua mukanda wa mu Bible mufundisha ku nyuma wa Nzambi eu. Kakuyi mpata, kuelangana meji bua amue malu a mushinga adi mu mukanda wa Lewitiki nkukuleje malu adi atusaka bua kuikala ba tshijila. Kadi, mmalu kayi makuabu a mushinga adi mu tshitupa tshia mu Dîyi dia Nzambi difundisha ku nyuma wende etshi? Mmalu kayi makuabu adi atangila mudimu wetu wa tshijila utudi tuenzela Yehowa atudi ne bua kumanya? Netulonge malu aa mu tshiena-bualu tshidi tshilonda.


text:
TSHIBUMBA TSHIA NSENTEDI Ngondo wa 10 2014 | Bukalenge bua Nzambi—Budi ne mushinga kayi kuudi?
Tudi mua kupeta diandamuna tuetu bamanye mushinga udibu nawu kudi Yezu, kudi Tatuende wa Yezu ne kudi bena lulamatu.
Biena-bualu bia pa tshizubu
Bua tshinyi kudifila bikole bua Bukalenge bua Nzambi?
Bua tshinyi Bantemu ba Yehowa badi bakula bikole bua Bukalenge bua Nzambi padi bitendelelu bia bungi bia bukua buena Kristo kabiyi bienza biobi nanku?
Biena-bualu bia pa tshizubu
Bukalenge bua Nzambi—Budi ne mushinga kayi kudi Yezu?
Yezu uvua mumanye bua tshinyi uvua muakule bikole bua Bukalenge bua Nzambi kupita biena-bualu bikuabu.
Biena-bualu bia pa tshizubu
Bukalenge bua Nzambi—Mmunyi muakuambuluishabu?
Misangu ya bungi, diandamuna didi dikutangila.
A CONVERSATION WITH A NEIGHBOR
Bukalenge bua Nzambi mbutuadije kukokesha tshidimu kayi? (Tshitupa 1)
Wewe mumanye diandamuna, kuenaku mua kumvuija muntu mukuabu ku diambuluisha dia Bible anyi?
THE BIBLE CHANGES LIVES
Mvua ne nsombelu wa budinangi
Christof Bauer wakadifila mu dibala dia Bible mu tshikondo tshivuaye mu luendu pa mâyi mu mazuwa. Ntshinyi tshivuaye mulonge?
Mandamuna a nkonko ya malu a mu Bible
Ntshinyi tshikala Bukalenge bua Nzambi mua kuenza tshidi mbulamatadi wa bantu kayi mua kuenza?


text:
TSHIENA-BUALU TSHINENE | BUKALENGE BUA NZAMBI—BUDI NE MUSHINGA KAYI KUUDI?
Bukalenge bua Nzambi—Budi ne mushinga kayi kudi Yezu?
Pavua Yezu wenza mudimu wende wa diyisha pa buloba, wakakula bua biena-bualu bia bungi. Tshilejilu, wakalongesha bayidi bende mua kusambila, mua kusankisha Nzambi, ne mua kuikala ne disanka dilelela. (Matayi 6:5-13; Mâko 12:17; Luka 11:28) Kadi tshiena-bualu tshivua Yezu utamba kuakuila kupita bikuabu, tshivuaye munange bikole, tshivua Bukalenge bua Nzambi.—Luka 6:45.
Anu mutuvua bamone mu tshiena-bualu tshishale, Yezu uvua mudifile bikole mu mudimu wa ‘kuyisha, kuamba lumu luimpe lua Bukalenge bua Nzambi.’ (Luka 8:1) Uvua mudifilamu ne muoyo mujima, wenza ngendu ya kilometre ya bungi mu buloba bua Isalele bua kulongesha bantu bua Bukalenge bua Nzambi. Mudimu wa diyisha wa Yezu udi mu Evanjeliyo inayi idi ne miaba mipite pa 100 idibu bakuila bua Bukalenge bua Nzambi. Ya bungi ya ku miaba idibu bakule bua Bukalenge bua Nzambi eyi idi mu mêyi a Yezu, ne idi ileja anu ndambu mukese wa malu onso avua Yezu muakule bua Bukalenge bua Nzambi.—Yone 21:25.
Bua tshinyi Bukalenge bua Nzambi buvua ne mushinga wa bungi kudi Yezu pavuaye pa buloba? Bualu, Yezu uvua mumanye ne: Nzambi uvua mumusungule bua kuikala Mukokeshi wa Bukalenge abu. (Yeshaya 9:6; Luka 22:28-30) Kadi Yezu kavua ukoka ntema ya bantu ku bukole buende anyi kavua ujinga bua bamutumbishe to. (Matayi 11:29; Mâko 10:17, 18) Kavua uyisha Bukalenge bua Nzambi bua kudisankisha yeye nkayende to. Tshia kumpala, Yezu uvua udifila ne utshidi utungunuka ne kudifila bua Bukalenge bua Nzambi * bua tshikala Bukalenge ebu mua kuenzela bantu badiye munange: Tatuende wa mu diulu ne bayidi bende ba lulamatu.
TSHIKALA BUKALENGE MUA KUENZA BUA TATUENDE WA YEZU
Yezu mmunange bikole Tatuende wa mu diulu. (Nsumuinu 8:30; Yone 14:31) Udi wanyisha ngikadilu ya Tatuende, bu mudi dinanga, luse, ne buakane. (Dutelonome 32:4; Yeshaya 49:15; 1 Yone 4:8) Bushuwa, Yezu mmukine mashimi adibu batangalaja bua Tatuende bu mudi mashimi a ne: Nzambi kena utabalela bantu anyi a ne: mmusue bua tukenga. Bumue bua ku malu buvua busake Yezu bua kuyisha “lumu luimpe lua Bukalenge” buvua ne: uvua mumanye ne: mu matuku atshilualua, Bukalenge ebu nebulongolole lumu lua Tatuende. (Matayi 4:23; 6:9, 10) Mmunyi muikalabu mua kuenza nanku?
Ku diambuluisha dia Bukalenge buende, Yehowa neashintulule malu bua diakalenga dia bantu. “Neakupule tshinsonji tshionso” ku mêsu kua bena lulamatu. Yehowa neumbushe malu adi akebesha binsonji ebi, mutuishibue ne: “lufu kaluakuikalaku kabidi, nansha madilu, nansha miadi, nansha bisama kabiakuikalaku kabidi.” (Buakabuluibua 21:3, 4) Ku diambuluisha dia Bukalenge ebu, Nzambi neumbushe ntatu yonso idi nayi bantu. *
Kabiena bikemesha bua muvua Yezu mudifile bikole bua kuyisha bantu Bukalenge bua Nzambi. Uvua mumanye ne: Bukalenge ebu nebuleje bukole ne luse bidi nabi Tatuende. (Yakobo 5:11) Yezu uvua mumanye kabidi ne: pikala Bukalenge ebu mua kuangata malu mu bianza, nebusankishe bantu bakuabu bena lulamatu badiye munange.
TSHIKALA BUKALENGE MUA KUENZELA BENA LULAMATU
Bidimu bia bungi kumpala kua Yezu kuluaye pa buloba, uvua ne muoyo mu diulu pamue ne Tatuende. Tatu uvua muenze mudimu ne Muana bua kufuka bintu bikuabu bionso: kutuadijila ku diulu didi dikemesha ne mitoto idimu bungi kabuyi kubala, bikata bia mitoto too ne ku dibulunge dietu dimpe edi ne bintu bidipu bidi ne muoyo. (Kolosayi 1:15, 16) Pakumbusha malu aa onso, Yezu uvua mulue ‘kutamba kunanga’ bana ba bantu bikole.—Nsumuinu 8:31.
Dinanga divua nadi Yezu bua bantu divua dimuenekela mu mudimu wende wa diyisha. Ku ntuadijilu kua mudimu wende eu, wakaleja patoke muvuaye mulue pa buloba bua ‘kuambila bapele lumu luimpe.’ (Luka 4:18) Yezu kavua anu muambuluishe bantu ne mêyi patupu, kadi uvua mubambuluishe kabidi mu mushindu mukuabu. Misangu ne misangu uvua muleje mu tshienzedi muvuaye munange bantu. Tshilejilu, pavua musumba wa bantu mudisangishe bua kumuteleja, Yezu “wakabumvuila luse, wakuondopa babedi babu bonso.” (Matayi 14:14) Pavua muntu uvua usama muleje muvuaye ne ditabuja dia ne: Yezu uvua mua kumuondopa yeye musue, dinanga diakasaka Yezu bua kumuondopa. Wakondopa muntu au, e kumuambila ne dinanga dionso ne: “Ndi musue. Lengejibua.” (Luka 5:12, 13) Pavua Yezu mumone mulunda wende Mariya udila bua lufu lua muanabu Lazalo, Yezu “wakashikunkila munda muende, kupampakanaye” ne “wakapuekesha binsonji.” (Yone 11:32-36) Pashishe Yezu wakenza bualu bua dikema, pakabishaye Lazalo ukavua mufue kukavua matuku anayi.—Yone 11:38-44.
Bushuwa, Yezu uvua mumanye ne: disulakana divuaye mufile divua dia tshitupa tshîpi. Uvua mumanye ne: mu matuku makese anyi pashishe, bantu bonso bavuaye muondope bavua mua kusama kabidi, ne bonso bavuaye mujule ku lufu bavua mua kufua kabidi. Kadi Yezu uvua mumanye kabidi ne: Bukalenge bua Nzambi nebujikije ntatu ya mushindu eu bua kashidi. Ke bualu kayi Yezu kavua mudifile bikole mu dienza dia bishima; kadi uvua mudifile ne tshisumi mu diyisha “lumu luimpe lua Bukalenge.” (Matayi 9:35) Bishima bivuaye muenze bivua kadiosha ka tshikala Bukalenge bua Nzambi mua kuenza mu matuku makese pa buloba bujima. Tukonkononayi tshidi Bible ulaya bua tshikondo atshi.
Masama kaakuikalaku kabidi.
Bible mmulaye ne: ‘Mu dituku adi mêsu a mufofo neatabale, matshi a badi ne mapapa neajikuke. Mu dîba adi muntu mulema neatumpike bu ngulungu, ludimi lua kamama neluimbe misambu.’ Udi wamba kabidi ne: ‘Muena musoko kena wamba ne: Ndi ne disama.’—Yeshaya 33:24; 35:5, 6.
Lufu kaluakuikalaku kabidi.
Bible udi wamba ne: ‘Bantu bakane nebapiane buloba, nebashikamemu tshiendelele.’—Musambu 37:29.
‘Yeye wakumina lufu tshiendelele; ne Mukalenge Yehowa neakupule binsonji ku mêsu kua bantu bonso.’—Yeshaya 25:8.
Bafue nebapingane ku muoyo.
Bible udi wamba ne: “Dîba didi dilua diumvua bantu bonso badi mu nkita dîyi diende nebapatuke.”—Yone 5:28, 29.
“Nekuikale dibika dia [bantu] ku lufu.” —Bienzedi 24:15.
Bantu nebikale ne nzubu ne midimu ya kuenza.
Bible udi wamba ne: ‘Nebase nzubu, nebashikamemu; nebatentule mionji ya tumuma tua mvinyo mu madimi, nebadie tumuma tuayi. Kabena basa nzubu bua mukuabu abuelamu; kabena bakuna bintu bua mukuabu abidie; bantu bangakusungula nebasanke musangu mule mu mudimu wa bianza biabu.’—Yeshaya 65:21, 22.
Mvita kayakuikalaku kabidi.
Bible udi wamba ne: ‘Yeye udi ulekesha mvita bua ijike too ne kunfudilu kua buloba.’—Musambu 46:9.
‘Tshisamba tshikuabu katshiena tshibisha muele wa mvita bua kuluisha nawu tshisamba tshikuabu, ne kabena bayila lungenyi lua kuluangana nalu mvita kabidi.’—Yeshaya 2:4.
Nzala kayakuikalaku kabidi.
Bible udi wamba ne: ‘Buloba buakukuamisha bintu biabu bivule; Nzambi, Nzambi wetu mene, neatuvudijile disanka.’—Musambu 67:6.
‘Blé ikale mivule pa buloba, too ne pa mitu pa mikuna, miepu yayi ipepe.’—Musambu 72:16.
Bupele kabuakuikalaku kabidi.
Bible udi wamba ne: ‘Bualu bua kabena bapua badi bakengela bintu muoyo tshiendelele.’—Musambu 9:18.
‘Neapandishe mukengedi wa bintu padilaye kudiye, neapandishe muntu mupele udi kayi ne mukuatshishi. Neafuile udi mutekete ne udi ukengela dikuatshisha luse, neasungile mioyo ya bakengedi.’—Musambu 72:12, 13.
Paudi ukonkonona milayi eyi idi itangila Bukalenge bua Nzambi, kuenaku umona bua tshinyi Bukalenge bua Nzambi budi ne mushinga wa bungi kudi Yezu anyi? Pavuaye pa buloba uvua wakula misangu yonso bua Bukalenge kudi muntu yonso uvua musue kumuteleja, bualu uvua mumanye ne: Bukalenge bua Nzambi nebujikije ntatu yonso itudi tutuilangana nayi lelu.
Milayi ya mu Bible idi itangila Bukalenge idiku ne mushinga kuudi anyi? Biobi nanku, mmunyi muudi mua kulonga malu a bungi adi atangila Bukalenge ebu? Ntshinyi tshiudi mua kuenza bua kujadika ne: neupete mabenesha a Bukalenge ebu? Tshiena-bualu tshia ndekelu tshia mu biena-bualu ebi netshiandamune nkonko eyi.
^ tshik. 5 Tshiena-bualu etshi tshidi tshiakula bua malu a Yezu bu malu adi enzeka matuku etu aa bualu Yezu udi ne muoyo mu diulu, ne katshia wapingana mu diulu, udi udifila bikole mu malu adi atangila Bukalenge bua Nzambi.—Luka 24:51.
^ tshik. 8 Bua kumanya bua tshinyi Nzambi mmulekele ntatu ikuata bantu bua tshikondo kampanda, bala nshapita 11 wa mukanda wa Bible utu ulongesha tshinyi menemene? mupatula kudi Bantemu ba Yehowa. Udi mua kuupeta kabidi mu adrese eu: www.jw.org.


text:
Kuikala mulunda padi bulunda mu njiwu
Gianni ne Maurizio badi balunda kukadi bidimu bitue ku 50. Kadi kuvua tshikondo kampanda tshivua bulunda buabu mu njiwu. Maurizio udi wamba ne: “Mu tshikondo tshikole atshi, ngakenza bilema binene bivua bitufikishe ku ditapuluka.” Gianni udi pende wamba ne: “Maurizio ke uvua mulongeshi wanyi wa Bible pangakatuadija kulonga. Wakalua muntu uvua ungambuluisha bikole mu malu a mu nyuma. Nunku, tshivua mumanye ne: uvua mua kuenza tshivuaye muenze atshi to. Biakantonda bikole bualu mvua mumanye ne: katuakuikala kabidi balunda to. Ngakadimona mulekelela.”
BALUNDA bimpe batu ne mushinga, ne bulunda budi bunenga kabutu buenzeka ku mpukampuka to. Bulunda bobu busua kufua, tshiakuenza ntshinyi bua kubulama? Tudi mua kulonga malu a bungi kudi bantu badibu batele mu Bible bavua balunda balelela kadi bulunda buabu bulue kutekibua mu njiwu.
PADI MULUNDA WENZA TSHILEMA
Davidi uvua mukalenge ne mulami wa mikoko, uvua bushuwa ne balunda bimpe. Yonatana ke umue wa ku balunda abu udi utuluila mu lungenyi. (1 Samuele 18:1) Kadi Davidi uvua ne balunda bakuabu bu mudi muprofete Natana. Bible kena uleja dîba disunguluke divua bulunda buabu butuadije to. Kadi musangu kampanda Davidi wakambila Natana bualu busokoka anu bu muudi mua kubuambila pebe mulunda webe. Davidi wakajinga kuibakila Yehowa nzubu. Bu muvua Natana mulunda wende, ne muikale ne nyuma wa Yehowa, mukalenge uvua ne bua kuikala muitabe lungenyi luende.—2 Samuele 7:2, 3.
Kadi kuvua bualu buakenzeka buvua bunyange bulunda buabu. Mukalenge Davidi wakenda masandi ne Beta-sheba, pashishe kushipeshaye bayende Uliya. (2 Samuele 11:2-21) Davidi uvua mulamate Yehowa bidimu bia bungi, ne uvua mulamate ku buakane. Kadi pashishe wakenza mpekatu munene! Tshiakafikila mukalenge muimpe eu ntshinyi? Kavuaku mumone bunene bua tshienzedi tshiende atshi anyi? Uvuaku muele meji ne: uvua mua kutshisokoka Nzambi anyi?
Ntshinyi tshivua Natana ne bua kuenza? Uvuaku ne bua kulekela bua muntu mukuabu ayukile ne mukalenge bua tshilumbu atshi anyi? Bantu bakuabu bavua bamanye muvua Davidi mulongolole malu bua bashipe Uliya. Kadi bua tshinyi Natana wakadibueja mu tshilumbu etshi ne kuteka bulunda buabu bua konso eku mu njiwu? Bivua mene mua kuteka muoyo wende mu njiwu bu yeye mumuambilabu patoke. Nansha nanku, Davidi ukavua mushipe Uliya muntu wa bende uvua kayi ne bualu.
Kadi Natana uvua muleji mpala wa Nzambi. Uvua mumanye ne: yeye mushale mupuwe, bulunda buende ne Davidi kabuvua anu mua kuikala kabidi buimpe to, ne kondo kende ka muoyo kavua mua kukenga. Davidi mulunda wende uvua mubuele mu njila uvua Yehowa kayi wanyisha to. Mukalenge uvua dijinga dikole ne diambuluisha bua kuakaja malanda ende ne Yehowa. Eyowa, Davidi uvua dijinga ne mulunda muimpe. Mulunda au ke Natana. Natana wakalongolola bua kutuadija muyuki ne tshilejilu tshivua mua kulenga muoyo wa muntu uvua mulami wa mikoko eu. Natana wakamuambila mukenji wa Nzambi, kadi mu mushindu uvua muambuluishe Davidi bua kumvua bimpe bunene bua bilema biende, ne uvua mumusake bua kuenza bualu kampanda.—2 Samuele 12:1-14.
Mulunda webe yeye muenze tshilema tshinene anyi muenze mpekatu munene, ntshinyi tshiwenza? Udi mua mua kuela meji ne: kumuleja patoke mpekatu wende kudi mua kunyanga bulunda buenu nende. Anyi udi mua kuela meji ne: wewe muambile bakulu badi mua kumuabuluisha mu nyuma, bidi mua kunyanga bulunda buenu. Tshiwenza ntshinyi?
Gianni utukadi batele udi wamba ne: “Ngakamona ne: kuvua bualu buvua bushintuluke. Maurizio kavua kabidi undeja malu patoke bu kumpala to.” Ngakapangadija bua kuyukila nende, nansha muvuabi bikole menemene. Mvua ndiebeja ne: ‘Ntshingamuambila ntshinyi tshidiye kayi mumanye? Udi mua kungandamuna makayabu!’ Kadi pangakavuluka malu onso atuvua balonge pamue, ngakapeta bukole bua kuyukila nende. Maurizio wakangenzela panyi nanku pamvua dijinga ne diambuluisha. Tshivua musue kujimija bulunda buetu to, kadi mvua musue kumuambuluisha bualu mvua mmutabalela.”
Maurizio udi wamba pende ne: “Gianni uvua ungambila malu patoke, ne uvua wambilamu. Mvua mumanye ne: bipeta bibi bia mapangadika anyi mabi kabivua tshilema tshiende anyi tshia Yehowa to. Ke bua tshinyi ngakitaba dinyoka, panyima pa matuku meme kupetulula malanda mimpe ne Yehowa.”
PADI MULUNDA MU LUTATU
Davidi uvua ne balunda bakuabu bakashala bamulamate mu bikondo bikole. Tshilejilu, Hushai uvua umue wa ku balunda aba, Bible udi umubikila ne: “Mulunda wa Davidi.” (2 Samuele 16:16; 1 Kulondolola 27:33) Uvua mua kuikala muena mudimu mu lubanza lua mukalenge, muikale mulunda wende ne usomba nende bikole, misangu mikuabu uvua ukumbaja malu masokoka a mukalenge.
Pavua Abashaloma ukeba kuangata bukalenge bua tatuende Davidi ku bukole, bena Isalele ba bungi bakatua ku tshiende, kadi Hushai kakenza nanku to. Pavua Davidi unyema, Hushai wakaya nende. Davidi wakumvua kanyinganyinga ka bungi bua muvua wende muana mulela ne bamue bantu bavuaye mueyemene bamuenzele bibi. Kadi Hushai wakashala ne lulamatu, kuteka too ne muoyo wende mu njiwu, kukumbajaye mudimu uvuabu bamupeshe bua tshifufu katshikumbanyi to. Hushai kavua muenze nanku anu bualu uvua muena mudimu mu lubanza lua mukalenge to. Kadi wakaleja muvuaye mulunda wa lulamatu.—2 Samuele 15:13-17, 32-37; 16:15–17:16.
Bidi bienza disanka bua kumona mudi bana betu ba ba balume ne ba bakaji bikale mu bulunda bukole, kabiyi bua majitu anyi bua midimu idibu nayi mu tshisumbu to. Ku diambuluisha dia bienzedi, badi bushuwa bamba ne: “Ndi mulunda webe, ki mbua mukenji muela, kadi mbualu udi ne mushinga kundi.”
Ke tshivua muanetu Federico mumone pende. Ku diambuluisha dia Antonio, mulunda wende wa pa muoyo, wakatantamena bikondo bikole mu nsombelu wende. Federico udi wamba ne: “Pavua Antonio mulue mu tshisumbu tshietu, tuakalua balunda diakamue. Tuetu bonso tuvua basadidi ba mudimu, ne tuvua basue kuenza mudimu kaba kamue. Matuku makese pashishe, bakamuteka mukulu. Pakumbusha dikala mulunda wanyi, uvua tshilejilu tshimpe kundi bua malu a Nzambi.” Pashishe Federico wakaditua mu njila mubi. Wakakeba diakamue diambuluisha dia mu nyuma, kadi kavua mukumbane kabidi bua kushala mpanda-njila anyi musadidi to. Ntshinyi tshivua Antonio muenze?
Federico udi uvuluka wamba ne: “Mvua mmona muvua Antonio uditeka pa muaba wanyi. Wakenza muende muonso bua kungambuluisha mu lungenyi. Wakenza bua mpetulule malanda anyi ne Yehowa, ne kakandekela to. Wakankankamija bua kupetulula bukole buanyi bua mu nyuma ne bua tshipuekeshi maboko.” Antonio udi wamba ne: “Mvua mpitshisha dîba dia bungi ne Federico. Mvua musue bua ikala udiumvua mudilekelele bua kungambila bualu kayi buonso, nansha buobu bua kanyinganyinga.” Diakalenga, mu kupita kua matuku, Federico wakapetulula kabidi makanda a mu nyuma, pashishe kumutekabu kabidi mpanda-njila ne musadidi. Bua kujikija Antonio udi wamba ne: “Nansha mutudi mpindieu tuenzela Nzambi mudimu mu bisumbu bishilangane, tutshidi anu balunda ba menemene.”
NEUDIUMVUAKU MUEDIBUE MÂYI KU MAKASA ANYI?
Mmunyi muumvua mulunda webe wa pa muoyo yeye mukuela nyima dîba diudi nende dijinga menemene? Kudi malu makese adi mua kukusama ku muoyo bikole. Neumufuilaku luse anyi? Bulunda buenu nebuikale bukole anu muvuabu konso eku anyi?
Elabi meji bua tshivua tshifikile Yezu matuku a ndekelu a muoyo wende pa buloba. Wakapitshisha dîba dia bungi ne bapostolo bende ba lulamatu, ne bavua mu buobumue mu dinanga dia pa buadi. Yezu uvua ne kabingila ka kubabikila ne: balunda banyi. (Yone 15:15) Kadi ntshinyi tshiakenzeka pakamukuatabu? Bapostolo bakanyema. Pabi Petelo uvua muambe patoke ne: kakulekela Mfumuende nansha kakese, kadi anu butuku abu Petelo wakavila ne: kavua mumanye Yezu to!—Matayi 26:31-33, 56, 69-75.
Yezu uvua mumanye ne: uvua ne bua kutuilangana ne diteta diende dia ndekelu yeye nkayende. Kadi uvua ne kabingila ka kudiumvua muedibue mâyi ku makasa, nansha ne kanyinganyinga. Kadi pavuaye uyukila ne bayidi bende matuku makese yeye mumane kubika ku lufu, kavua muleje ne: uvua udiumvua muedibue mâyi ku makasa, mumvue bibi ku muoyo anyi munyingalale to. Yezu wakamona ne: kabivua ne mushinga bua kutelela bayidi bende bilema biabu, nansha tshivuabu benze butuku buvuabu bamukuate to.
Kadi Yezu wakaleja Petelo ne bapostolo muvuaye kayi mubalamine munda. Wakabajadikila ne: uvua mubeyemene pakabambilaye malu a kulonda bua mudimu mutambe bunene wa katshia ne katshia. Bua Yezu, bapostolo batshivua anu balunda bende. Dinanga diende diakashala dibakemesha matuku a bungi. Bavua ne bua kudienzeja bua kabalekedi kabidi Mfumuabu. Bulelela, bayidi bende bakakumbaja bimpe menemene mudimu uvuaye mubaleje bua kuenza.—Bienzedi 1:8; Kolosayi 1:23.
Muanetu wa bakaji Elvira udi uvuluka muvuaye tshilumbu ne Giuliana, mulunda wende wa pa muoyo wamba ne: “Pakangambilaye ne: uvua mumvue bibi bua tshimvua muenze, biakantonda bikole. Uvua ne kabingila ka kufiika munda. Kadi tshiakankemesha ntshia ne: uvua uditatshisha bikole bua bualu buanyi ne bua kuvua bienzedi bianyi mua kumfikisha. Nengikale ne disanka misangu yonso bua muvuaye kayi muimanyine pa bualu bubi bumvua mumuenzele, kadi wimanyina pa diakabi dimvua ndikebela nkayanyi. Ngakela Yehowa tuasakidila bua mumvua ne mulunda uvua wanji uditatshisha bua diakalenga dianyi pamutu pa kuimanyina pa mushindu umvua mmunyingalaja.”
Mu bulelela, ntshinyi tshienza mulunda muimpe padi bulunda buabu mu njiwu? Neajinge kuyukila nende ne bulenga buonso, umuambila malu patoke padibi bikengela. Mulunda wa mushindu eu neikale bu Natana ne Hushai bakashala ne lulamatu too ne mu bikondo bibi, ne anu bu Yezu wakafuilangana luse ne muoyo mujima. Utu mulunda wa mushindu eu anyi?


text:
Tudi ne bua kuikala ba tshijila mu bikadilu bietu bionso
“Nulue ba tshijila mu bikadilu bienu bionso.”—1 PET. 1:15.
1, 2. a) Ntshinyi tshidibu balomba bantu ba Nzambi bua kuenza bua bidi bitangila bikadilu? b) Netuandamune nkonko kayi mu tshiena-bualu etshi?
YEHOWA wakasaka mupostolo Petelo ku diambuluisha dia nyuma bua kuleja dipetangana didi pankatshi pa kuikala wa tshijila didi mu mukanda wa Lewitiki ne kuikala ba tshijila mu bikadilu bietu bu mutudi bena Kristo. (Bala 1 Petelo 1:14-16.) Yehowa “Wa Tshijila” mmusue bua bela manyi ne “mikoko mikuabu” benze muabu muonso bua kulua ba tshijila mu bikadilu biabu bionso, kadi ki nganu mu bimue bia ku bikadilu biabu to.—Yone 10:16.
2 Dikonkonona kabidi malu a mu nyuma a mushinga adi mu mukanda wa Lewitiki nedituambuluishe bikole, ne kutumikila malu atudi tulonga nekutuambuluishe bua kuleja mutudi ba tshijila mu bikadilu bietu bionso. Netuandamune nkonko eyi: Mmunyi mutudi mua kumona dinyanga buena Kristo? Ntshinyi tshidi mukanda wa Lewitiki utulongesha bua bidi bitangila kutua bumfumu bua Yehowa nyama ku mikolo? Ntshinyi tshitudi tulongela ku difila dia milambu?
UDIMUKE BUA KUBENGA KUNYANGA BUENA KRISTO
3, 4. a) Bua tshinyi bena Kristo kabena ne bua kushipa mikenji ne mêyi menene a mu Bible? b) Bua tshinyi katuena ne bua kudisombuela peshi kulaminangana munda?
3 Tuetu basue kusankisha Yehowa, tudi ne bua kutumikila ne muetu muonso mikenji yende ne mêyi ende manene, katuyi tubimona mu mushindu mubi peshi tuenza malu adi abishipa to. Nansha mutudi katuyi muinshi mua Mikenji ya Mose, malu avuayi ilomba adi atupesha meji bua kumanya tshidi tshimpe ne tshidi tshibi ku mêsu kua Yehowa. Tshilejilu, bavua bambile bena Isalele ne: ‘Kudisombuedi, kuikadi ne lukuna kudi bana ba bana benu; kadi sua mukuenu bu muudi mudisue: meme ndi Yehowa.’—Lew. 19:18.
4 Yehowa udi utulomba bua katuikadi tudisombuela, ne mmusue bua katuikadi tulaminangana munda. (Lomo 12:19) Tuetu katuyi tutumikila mikenji ya Nzambi ne mêyi ende manene, Diabolo neasanke ne netupendeshishe Yehowa. Nansha muntu yeye mutuenzele bualu bubi ku bukole, katulu bivuadi bia kulamina lukuna. Nzambi mmutupeshe diakalenga dia kuikala “bivuadi bienza ne buloba” bidi ne biuma bia mudimu wa buambi. (2 Kol. 4:1, 7) Lukuna ludi bu aside kaluena mua kusomba mu bivuadi ebi to.
5. Ntshinyi tshitudi mua kulongela ku muyuki wa Alona ne lufu lua bana bende? (Tangila tshimfuanyi tshia ntuadijilu.)
5 Mu Lewitiki 10:1-11 mudi bualu buvua bufikile dîku dia Alona. Bivua ne bua kuikala bibatonde pavua kapia kavua kafume mu diulu koshe Nadaba ne Abihu bana ba Alona ku ntenta wa tshitendelelu. Dikandika Alona ne dîku diende bua kubenga kudila balela babu bavua bafue divua bushuwa diteta dia ditabuja diabu. Utuku pebe uleja muudi wa tshijila bua kubenga kusomba ne bena mu dîku anyi bantu bakuabu badibu bipate mu tshisumbu anyi?—Bala 1 Kolinto 5:11.
6, 7. a) Patudi tuangata dipangadika didi ditangila kubuela mu difesto dia dibaka mu tshitanda tshia nzambi, mmalu kayi manene atudi ne bua kukonkonona? (Tangila note.) b) Leja mutudi mua kuelesha balela badi kabayi Bantemu meji mu tshilumbu tshia dibuela mu difesto dia dibaka mu tshitanda tshia nzambi.
6 Katuena mua kupeta diteta dikole bu divua Alona ne dîku diende bapete to. Kadi, netuenze tshinyi bobu batubikile kudi mulela wetu udi kayi Ntemu mu difesto dia dibaka didi dienzekela mu tshitanda tshia nzambi? Kakuena mukenji musunguluke mu Bible udi utukandika bua kubuelamu to, kadi kudiku mêyi manene a mu Bible adi mua kuambuluisha bua kuangata dipangadika mu nsombelu wa nunku anyi? *
7 Dipangadika dietu dia kuikala ba tshijila ku mêsu kua Yehowa mu nsombelu wa buena utudi baleje eu didi mua kukemesha bikole balela betu badi kabayi Bantemu. (1 Pet. 4:3, 4) Bulelela, tudi tudienzeja bua kubenga kubatapa ku muoyo kadi, misangu ya bungi mbimpe kuyukila nabu ne bulenga kadi ne muoyo mujima. Pamuapa, mbimpe kuenza nunku kumpala kua difesto kuenzekadi. Tudi mua kubela tuasakidila ne kubaleja ne: tudi ne disanka bua mudibu batubikile bua kubuela mu difesto dia dibaka. Pashishe, tudi mua kuamba ne: bu muikalabu mua kuenza bilele bia ntendelelu, malu atuikala tuetu mua kuenza adi mua kunyanga disanka dia dituku diabu dia pa buadi ne bidi mua kubatonda bobu ne bantu bakuabu badibu babikile. Eu ngumue mushindu utudi mua kubenga kunyanga ditabuja dietu ne malu atudi tuitaba.
LAMATA BUMFUMU BUA YEHOWA
8. Mmushindu kayi udi mukanda wa Lewitiki utamba kuleja bumfumu bua Yehowa?
8 Mukanda wa Lewitiki udi utamba kuakula bua bumfumu bua Yehowa. Misangu mipite pa 30, mikenji idi mu mukanda eu mmiela kudi Yehowa. Mose uvua mumanye bualu ebu ne wakenza tshivua Yehowa mumuambile. (Lew. 8:4, 5) Bia muomumue, tudi ne bua kuenza misangu yonso tshidi Mukalenge wetu Yehowa utulomba bua kuenza. Mu bualu ebu, bulongolodi bua Nzambi budi butuambuluisha. Kadi ditabuja dietu didi mua kutetshibua patudi pa nkayetu anu muvuabi bienzekele Yezu pavuabu bamutete mu tshipela. (Luka 4:1-13) Tuetu tuela meji ku bumfumu bua Nzambi ne tumueyemena, muntu nansha umue kena mua kunyanga ditabuja dietu ne kutufikisha ku ditshina to.—Nsu. 29:25.
9. Bua tshinyi mbakine bantu ba Nzambi mu matunga onso?
9 Bu mutudi bayidi ba Kristo ne Bantemu ba Yehowa, badi batukengesha kudi bantu ba pa buloba. Ke tshitudi ne bua kutekemena bualu Yezu wakambila bayidi bende ne: “Bantu nebanufile mu dikenga, nebanushipe, ne bantu ba mu bisamba bionso nebanukine bua dîna dianyi.” (Mat. 24:9) Kadi padibu batukengesha nunku, tudi tutungunuka ne kuyisha Bukalenge ne tutungunuka ne kuleja mutudi ba tshijila ku mêsu kua Yehowa. Nansha mutudi bantu bena bululame, badi ne bikadilu bimpe, ne banemeka mikenji ya Kaisa, bua tshinyi mbatukine nunku? (Lomo 13:1-7) Mbualu tudi bavuije Yehowa Mukalenge wetu munene. Tudi tumuenzela “yeye nkayende” mudimu wa tshijila ne katuakushipa mikenji yende miakane ne mêyi manene to.—Mat. 4:10.
10. Ntshinyi tshivua tshienzeke musangu kampanda pavua muena Kristo kansanga mubuelakane mu malu a pa buloba?
10 Kabidi ‘katuena ba pa buloba.’ Nunku, katuena tubuelakana mu mvita ya pa buloba ne mu malu a tshididi to. (Bala Yone 15:18-21; Yeshaya 2:4.) Bamue bantu bavua badilambule kudi Nzambi bakalua kubuelakana mu malu a pa buloba. Ba bungi ba kudibu bakanyingalala, kupetululabu malanda abu ne Tatu wetu wa mu diulu udi ne luse. (Mus. 51:17) Bakese kabavua banyingalale to. Tshilejilu, munkatshi mua mvita mibidi ya buloba bujima, basalayi bakasangisha bana betu 160 bavua ne bidimu muinshi mua 45 bavuabu bele mu buloko mu ditunga dia Hongrie kabayi benze bualu ne kubasangishabu mu tshimenga tshimue. Muomu amu, bakabatumina dîyi bua kubuelabu mu busalayi. Bana betu bavua ne lulamatu bakashala balamate dipangadika diabu dia kubenga, kadi bantu tshitema ba kudibu bakaditshipa bua kubuela mu busalayi ne bakitaba nsukutu. Bidimu bibidi pashishe, umue wa kudibu wakadimona bamupeshe tshingoma bua kushipa Bantemu bavua ne lulamatu bavuabu beleshe mulongo. Muanabu wa ku mubidi uvua munkatshi mua Bantemu abu! Kadi, bu muvua malu mashintuluke, kabakabashipa to.
PESHA YEHOWA TSHIUDI NATSHI
11, 12. Mushindu uvua Yehowa mulongolole bua kufilabu milambu mu Isalele wa kale udi ne diumvuija kayi kudi bena Kristo lelu?
11 Bilondeshile Mikenji ya Mose, bena Isalele bavua ne bua kufila milambu misunguluke. (Lew. 9:1-4, 15-21) Milambu ivua ne bua kuikala kayiyi kalema bualu ivua tshimfuanyi tshia mulambu mupuangane wa Yezu. Kabidi, kuvua malu avuabu ne bua kulonda bua tshintu tshionso tshivuabu bafila anyi mulambu wonso. Tshilejilu, mona tshivuabu balombe mamu uvua mulele muana. Lewitiki 12:6 (NWT) udi wamba ne: ‘Padi matuku a didilengeja diende bua muana wa balume anyi bua muana wa bakaji ajika, nealue ne tshimpanga tshia mukoko tshidi mu tshidimu tshiatshi tshia kumpala bua mulambu wa kuosha ne muana wa nkudimba anyi kamanda nkutshi bua mulambu wa bubi kudi muakuidi, ku tshibuelelu tshia ntenta wa kusambakena.’ Nzambi uvua mulombe malu masunguluke, kadi dinanga diende divua dimuenekela mu mikenji ya Mose. Mamu yeye kayi ne mushindu wa kufila muana wa mukoko, bavua bamuanyishile bua kufila nyunyi ibidi ya kamanda nkutshi anyi bana ba nkudimba babidi. (Lew. 12:8) Nansha muntu yeye mupele, Nzambi uvua mumunange ne umuanyisha anu bu muntu uvua ufila bintu bia mushinga mukole. Bidi bitulongesha tshinyi?
12 Mupostolo Paulo wakakankamija bena Kristo nende bua kupeshabu Nzambi “mulambu wa kumutumbisha nawu.” (Eb. 13:15) Mishiku yetu idi ne bua kumanyisha patoke bua dîna dinsantu dia Yehowa. Bana betu badi tumama badi benza mudimu ne muakulu wa tumama bua kutumbisha Nzambi mu mushindu eu. Bana betu badi kabayi mua kuendakana badi bamutumbisha ku diambuluisha dia mikanda idibu bafundilangana, diyisha ku telefone ne kuyisha bantu badi balua kubambuluisha ne kubatangila. Mulambu wetu wa kumutumbisha nawu, ditumbisha dietu dia Yehowa pa kumanyisha dîna diende ne kuyisha lumu luimpe bidi bilondeshila makanda etu a mubidi ne tshitudi bakumbane bua kuenza. Tshitudi tuenza tshidi ne bua kuikala tshionso tshitudi bakumbaje.—Lomo 12:1; 2 Tim. 2:15.
13. Bua tshinyi tudi ne bua kufila luapolo lua mudimu wetu wa buambi?
13 Milambu yetu ya kutumbisha nayi Nzambi mbintu bitudi tumupesha tuetu nkayetu ku budisuile bualu tudi bamunange. (Mat. 22:37, 38) Kadi batu batulomba bua kufila luapolo lua mudimu wetu wa buambi. Nunku, tudi ne bua kuikala ne mmuenenu kayi mu tshilumbu etshi? Luapolo lutudi tufila ngondo yonso ludi lupetangana ne mushindu utudi balamate Nzambi. (2 Pet. 1:7) Bushuwa, muntu nansha umue wa kutudi kena ne bua kudiumvua muenzejibue bua kuyisha mêba a bungi anu bua kufila luapolo lua bungi lua bitudi benze mu mudimu wa buambi. Ke bua tshinyi mumanyishi udi mu nzubu ya bakulakaje anyi udi mutekete kayi ne mushindu wa kuyisha udi mua kufila luapolo lua minite 15 pamutu pa kufila mêba a bungi. Yehowa udi wanyisha minite eyi bu tshionso tshidi mumanyishi natshi bua kumupesha ne utshimona bu mushindu udiye uleja dinanga diende kudiye ne wanyisha diakalenga dinene dia kumuenzela mudimu bu Ntemu wende. Anu bu bena Isalele bavua kabayi ne mushindu wa kufila milambu ya mushinga mukole, batendeledi ba Yehowa badiye munange badi kabayi mua kuenza malu kampanda badi pabu ne mushindu wa kufila luapolo. Luapolo lutudi tufila ludi lubuela mu luapolo lua pa buloba bujima ludi luambuluisha bulongolodi buetu bua kulongolola mudimu wa diyisha Bukalenge mu matuku adi alua. Nanku, mbatulombaku malu a bungi padibu batulomba luapolo lua mudimu anyi?
TSHIBIDILU TSHIETU TSHIA KUDILONGELA NE MILAMBU YA KUTUMBISHA NAYI
14. Umvuija bua tshinyi tudi ne bua kukonkonona tshibidilu tshietu tshia kudilongela.
14 Tuetu bamane kulonga malu a mushinga mukole adi mu Lewitiki, udi mua kuikala wela meji ne: ‘Mpindieu ndi mumvue bimpe bua tshinyi mbele mukanda eu mu Dîyi dia Nzambi didi difundisha ku nyuma wende.’ (2 Tim. 3:16) Udi mpindieu mua kuikala mudisuike bikole bua kuikala wa tshijila bualu ke tshidi Yehowa utulomba ne kabidi mmusue bua tudienzeje bua kumusankisha. Pamuapa malu audi mulonge bua mukanda wa Lewitiki mu biena-bualu bibidi ebi mmakoleshe dijinga diebe dia kumanya malu muondoke adi mu Mifundu minsantu yonso. (Bala Nsumuinu 2:1-5.) Konkonona bikole tshibidilu tshiebe tshia kudilongela. Bushuwa udi musue bua Yehowa itabe milambu yebe ya kumutumbisha nayi. Udiku umona ne: utu ulekela programe ya ku televizion, manaya a ku ordinatere, manaya makuabu peshi dijikija dia lutetuku bikushiya mu ditanaji ne bikupangisha bua kuya kumpala mu nyuma anyi? Bikalabi nanku, mbimpe welangane meji pa amue mêyi avua mupostolo Paulo mufunde mu mukanda wa Ebelu.
15, 16. Bua tshinyi Paulo uvua muambe malu anu muvuawu pavuaye mufundile bena Ebelu?
15 Paulo uvua muambe malu anu muvuawu pavuaye mufundile bena Kristo bena Ebelu. (Bala Ebelu 5:7, 11-14.) Mupostolo kavua mudie tshibanga to. Wakabambila ne: bavua ne “matshi makole.” Bua tshinyi Paulo uvua muambe mêyi mashile buludiludi nunku? Uvua uleja dinanga dia Yehowa ne muvuaye uditatshisha bua bena Kristo abu bavua badienzeja bua kushala ne muoyo bua mabele a mu nyuma. Kumanya malongesha a nshindamenu a bena Kristo kudi ne mushinga. Kadi, tudi dijinga ne “biakudia bikole” bua kukola mu nyuma ne kulua bena Kristo bashindame.
16 Pamutu pa kuya kumpala bua kulongesha bakuabu, bena Ebelu bavua bobu dijinga ne muntu wa kubalongesha. Bua tshinyi? Bualu bavua babenga “biakudia bikole.” Nunku, diebeja ne: ‘Ntuku mmona biakudia bia mu nyuma bikole mu mushindu muimpe anyi? Ntuku mbidia anyi? Peshi, ntuku mbenga kusambila bua kudilongela Bible bikole anyi? Bikalabi nanku, tshibidilu tshianyi tshia kulonga ke tshidi ne tshilumbu anyi?’ Katuena anu ne bua kuyisha bantu patupu to, kadi tudi ne bua kubalongesha ne kubavuija bayidi.—Mat. 28:19, 20.
17, 18. a) Bua tshinyi tudi ne bua kuikala ne tshibidilu tshia kudia biakudia bikole bia mu nyuma? b) Mmuenenu kayi utudi ne bua kuikala nende mu tshilumbu tshia kunua maluvu makole bua bidi bitangila bisangilu bia bena Kristo?
17 Kudilongela Bible kudi mua kuikala kukolele ba bungi ba kutudi. Bushuwa, Yehowa kena usaka bantu bende bua kulonga pa kubafikisha ku didiumvua bapile to. Kadi, nansha tuetu badilambule kudi Nzambi kukadi bidimu bia bungi peshi tutshidi ne matuku makese, tudi ne bua kutungunuka ne kudia biakudia bia mu nyuma bikole. Kuenza nunku kudi ne mushinga tuetu basue kushala ba tshijila.
18 Bua kuikala ba tshijila, tudi ne bua kulonga Mifundu minsantu ne ntema yonso ne kuenza malu adi Nzambi utulomba. Ela meji bua Nadaba ne Abihu, bana ba Alona bavuabu bashipe bualu bavua balambule ‘kapia kavua kakayi ka tshijila’ pamuapa pavuabu bakuatshike mvinyo. (Lew. 10:1, 2) Mona tshivua Nzambi muambile Alona pashishe. (Bala Lewitiki 10:8-11.) Mvese eyi idiku ileja ne: katuena ne bua kunua maluvu makole kumpala kua kuya mu bisangilu anyi? Elabi meji bua malu aa: katuena muinshi mua mikenji ya Mose to. (Lomo 10:4) Mu amue matunga, bena Kristo netu batu banua maluvu makole ne nkatshinkatshi padibu badia kumpala kua kuyabu mu bisangilu. Bavua benza mudimu ne makopo a mvinyo mu Pasaka. Pavua Yezu muenze Tshivulukilu, uvua mupeshe bapostolo bende mvinyo uvua tshimfuanyi tshia mashi ende bua kunuabu. (Mat. 26:27) Bible udi ukandika kunua maluvu a bungi ne kukuatshika. (1 Kol. 6:10; 1 Tim. 3:8) Bena Kristo ba bungi badi mua kudiumvua basakibue kudi kondo kabu ka muoyo bua kubenga kunua maluvu makole nansha makese kumpala kua kuenza mudimu kayi wonso wa tshijila. Kadi, nsombelu udi ushilangana bilondeshile ditunga ne ditunga ne, bualu budi ne mushinga bua bena Kristo ‘nkujingulula bintu bia tshijila ne bidi kabiyi bia tshijila’ bua benze malu a tshijila bua kusankisha Nzambi.
19. a) Ntshinyi tshitudi ne bua kumanya bua bidi bitangila ntendelelu wetu wa mu dîku ne didilongela dia pa nkayetu? b) Udi mudisuike bua kuenza tshinyi bua kuleja muudi wa tshijila?
19 Neumanye malu a mushinga a bungi a mu nyuma mu Dîyi dia Nzambi wewe mudilonge ne tshisumi. Enza mudimu ne bintu bia kuenza nabi makebulula bua kukolesha ntendelelu wenu wa mu dîku ne didilongela diebe dia pa nkayebe. Vudija dimanya diebe dia Yehowa ne dia malu adiye mulongolole. Semena bikole pabuipi nende. (Yak. 4:8) Sambila Nzambi anu bu muvua mufundi wa Misambu wakamba ne: ‘Utabaje mêsu anyi, bua meme kumona malu a kukema a mu mikenji yebe.’ (Mus. 119:18) Ikala utumikila mikenji ne mêyi manene bidi mu Bible. Ikala ne disanka bua kutumikila mukenji munene wa Yehowa “Wa Tshijila” ne enza “mudimu wa tshijila wa lumu luimpe lua Nzambi” ne tshisumi. (1 Pet. 1:15; Lomo 15:16) Leja muudi wa tshijila mu tshikondo tshikole tshia matuku a ku nshikidilu etshi. Tuetu bonso tuikale ba tshijila mu bikadilu bietu ne tutuayi bumfumu bua Yehowa, Nzambi wetu wa tshijila nyama ku mikolo.
^ tshik. 6 Bala “Nkonko ya babadi” mu Tshibumba tshia Nsentedi tshia dia 15/5/2002.


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
26 Mu dituku adi nebimbe musambu eu+ mu buloba bua Yuda ne:+
“Tudi ne tshimenga tshikole.+
Bimanu biatshi ne bibumba biatshi bikole yeye udi ubivuija lupandu.+
2 Kangula biibi+ bua tshisamba tshia buakane tshimone mua kubuela,Tshisamba tshidi tshilame bienzedi bia lulamatu.
3 Neukube badi bakueyemena ne muoyo mujima;Neubapeshe ditalala didi kadiyi dijika,+Bualu badi bakueyemena wewe.+
4 Eyemenayi Yehowa bua kashidi,+Bualu Yah Yehowa udi Dibue dia tshiendelele.+
5 Bualu mmupuekeshe bantu badi basombele muaba mutumbuke, tshimenga tshidi kuulu.
Udi utshipuekesha panshi,Udi utshipuekesha panshi pa buloba;Udi utshiela panshi mu lupuishi.
6 Dikasa neditshidiate,Makasa a bakengi, bidia bia makasa a bapuekele.”
7 Njila wa muntu muakane mmululame.
Bualu wewe udi muena bululame,Neulandakaje njila wa bantu bakane.
8 Yehowa wetu, patudi tulonda njila wa mêyi ebe a dilumbuluisha,Ditekemena dietu didi kuudi.
Tudi tujinga dîna diebe ne tshivulukilu tshiebe bikole.
9 Butuku, meme yonso mujima ndi nkujinga bikole,Eyowa, muoyo wanyi udi utungunuka ne kukukeba;+Bualu padiku mêyi a dilumbuluisha adi afuma kuudi bua buloba,Badi basombele mu buloba badi balonga buakane.+
10 Nansha bobu baleje muntu mubi bulenga,Kakulonga buakane nansha.+
Nansha mu buloba bua bululame, yeye neenze malu mabi,+Ne kakumona butumbi bua Yehowa to.+
11 Yehowa wetu, tshianza tshiebe ntshiela muulu, kadi bobu kabena batshimona to.+
Nebamone tshisumi tshiudi natshi bua bantu bebe ne nebafuishibue bundu.
Eyowa, kapia kadi kalongoluela baluishi bebe nekaboshe.
12 Yehowa wetu, neutupeshe ditalala,+Bualu malu onso atudi benzeWewe udi mutukumbajilawu.
13 Yehowa Nzambi wetu, bamfumu bakuabu mbatukokeshe,+Kadi tudi tutela anu dîna diebe.+
14 Mbafue; kabakuikala ne muoyo to.
Kabena ne bukole mu lufu, kabakubika to.+
Bualu wewe udi mutume ntema yebe kudibuBua kubabutula ne kujimija tshivulukilu tshiabu tshionso.
15 Yehowa wetu, udi mudiundishe tshisamba,Udi mudiundishe tshisamba;Udi muditumbishe.+
Udi mualabaje mikalu yonso ya buloba bikole menemene.+
16 Yehowa wetu, bakalua kuudi pavuabu mu dikenga;Bavua bupumune masambila abu banungana pauvua mubanyoke.+
17 Anu bu mukaji udi ne difu udi ukeba kulelaMuikale ne didinyenga dia pa kulela ne wela mbila mu didinyenga,Ke mutudi bua bualu buebe, Yehowa wetu.
18 Tuvua bimite mafu, tuetu kumvua bitusama bua kulela,Kadi tudi anu bu badi balele lupepele.
Katuena bapeteshe buloba lupandu,Ne muntu nansha umue ki mmuledibue bua kusombela mu buloba to.
19 “Bafue bebe nebikale ne muoyo.
Bitalu bianyi nebijuke.+
Tabalayi ne elayi mbila ne disanka,Nuenu badi basombele mu lupuishi!+
Bualu lumuma luebe ludi bu lumuma lua mu dinda,Ne buloba nebulekele badi kabayi ne bukole mu lufu bapingana ku muoyo.
20 Ndayi, nuenu bantu banyi, buelayi mu nzubu yenu ya munda,Ne kangayi biibi panyima penu.+
Sokomayi bua mutantshi mukeseToo ne padi tshiji tshikole tshipita.+
21 Bualu monayi! Yehowa udi ufumina muaba wendeBua kulumbuluisha badi basombele mu buloba bua tshilema tshiabu,Ne buloba nebuele diela diabu dia mashi panshi patokeNe kabuakubuikila kabidi bashipibue babu nansha.”
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
Yeshaya 26
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Ndi musue kubala tshiena-bualu etshi mu %%
Bible ku Enternete | BIBLE—NKUDIMUINU WA BULONGOLODI BUPIABUPIA
Ndi musue kubala tshiena-bualu etshi mu %%
Mukanda wa kumpala wa Bakalenge
5:1-18
5 Pavua Hilama mukalenge wa Tulo+ mumvue ne: bavua bele Solomo manyi bua kuikalaye mukalenge pa muaba wa tatuende, wakatuma bena mudimu bende kudi Solomo, bualu Hilama uvua mulunda wa Davidi kuonso eku.+
2 Solomo pende wakatumina Hilama mukenji ne:+
3 “Udi mumanye bimpe ne: tatuanyi Davidi kavua mukokeshe bua kuibaka nzubu bua dîna dia Yehowa Nzambi wende bua mvita ivuabu bamuluisha ku nseke yonso too ne pavua Yehowa muteke bena lukuna bende muinshi mua makasa ende.+
4 Kadi mpindieu Yehowa Nzambi wanyi mmumpeshe ditalala nseke yonso.+ Kakuena muntu udi unduisha anyi bualu bubi nansha bumue budi buenzeka to.+
5 Nunku ndi musue kuibaka nzubu bua dîna dia Yehowa Nzambi wanyi, anu muvua Yehowa mulaye tatuanyi Davidi, wamba ne: ‘Muanebe ungateka mu nkuasa webe wa bukalenge pa muaba webe, yeye ke muntu wibaka nzubu bua dîna dianyi.’+
6 Mpindieu tumina bantu bebe dîyi bua bankosele mitshi ya sedre ya mu Lebanona.+ Bena mudimu banyi nebenze mudimu ne bena mudimu bebe, ne nemfute bena mudimu bebe bilondeshile difutu diudi ukosa, bualu udi mumanye bimpe ne: kakuena muntu nansha umue wa kutudi udi mumanye kukosa mitshi bu bena Sidona to.”+
7 Pakumvua Hilama mêyi a Solomo, wakasanka bikole, kuambaye ne: “Yehowa atumbishibue lelu, bualu mmupeshe Davidi muana wa meji bua ikale ku mutu kua tshisamba tshinene etshi!”+
8 Nunku Hilama wakatumina Solomo mukenji ne: “Ndi mumvue mukenji uuvua muntumine. Nengenze tshionso tshiudi ujinga bua kukupesha mitshi ya sedre ne mitshi ya jenevriye.+
9 Bena mudimu banyi nebapueke nayi ku mbuu bafumina ku Lebanona, ne nenyisuikishe mu bisumbu bua ipuekele pa mâyi too ne muaba uudi ungambila. Nenyisuluishe muaba au, ne wewe udi mua kuyambula kuya nayi. Bua mudimu eu, neumpeshe biakudia bingalomba bua ba mu nzubu muanyi.”+
10 Nunku Hilama wakafila mitshi yonso ya sedre ne ya jenevriye ivua Solomo ukeba.
11 Pashishe Solomo wakapesha Hilama bipiminu binunu 20 bia kore bia ntete ya blé bu biakudia bia ba mu nzubu muende ne bipiminu 20 bia kore bia mafuta mimpe menemene a olive. Abi ke bintu bivua Solomo upesha Hilama ku tshidimu ku tshidimu.+
12 Yehowa wakapesha Solomo meji anu muvuaye mumulaye.+ Kuvua ditalala pankatshi pa Hilama ne Solomo, ne bubidi buabu bakapunga dîyi.
13 Mukalenge Solomo wakabikidisha bantu ba mu Isalele mujima bua kubenzeja midimu mikole ku bukole; bantu bavuabu babikile abu bavua binunu 30.+
14 Uvua ubatuma ku Lebanona mu bisumbu bia bantu binunu 10 bakombolangana ngondo yonso. Bavua benza ngondo umue mu Lebanona ne ngondo ibidi ku mabu; Adonilama+ uvua ku mutu kua bantu bavuabu babikile bua kubenzeja midimu mikole ku bukole.
15 Solomo uvua ne bena mudimu betu ba tshianana aba binunu 70 ne bantu binunu 80 bavua bapanda mabue+ ku mikuna,+
16 kusangisha ne baleji mpala ba Solomo 3 300+ bavua bamfumu bua kutangila bena mudimu abu.
17 Ku dîyi dia mukalenge, bakumbula mabue manene, mabue a mushinga,+ bua kuenza tshishimikidi+ tshia nzubu ne mabue masonga.+
18 Nunku bibaki ba Solomo ne bibaki ba Hilama ne bena Gebala+ bakasonga mabue, ne bakalongolola mitshi ne mabue bua kuibaka nzubu.
Tumina bantu
Tumina bantu
BIBLE—NKUDIMUINU WA BULONGOLODI BUPIABUPIA
1 Bakalenge 5
Tshiluba
Bala Bible ku Enternete
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
TUIKALAYI NE NSOMBELU WA BUENA KRISTO
Dilongesha dia Nzambi didi ditshimuna lukinu
Yehowa kena ne kansungasunga nansha. (Bz 10:34, 35) Udi witaba bantu badi “bafumina mu matunga onso ne mu bisamba bionso ne mu bantu bonso ne mu miakulu yonso.” (Bua 7:9) Nunku, lukinu anyi disungulujangana kabiena ne bua kuikala mu tshisumbu tshia bena Kristo nansha. (Yak 2:1-4) Ku diambuluisha dia dilongesha dia Nzambi, tudi mu mparadizu wa mu nyuma mutudi bamone bantu ba bungi bashintuluke. (Yes 11:6-9) Patudi tudienzeja bikole bua kumbusha kalukinu nansha kakese kadi mu muoyo wetu, tudi tuleja mutudi bidikiji ba Nzambi.—Ef 5:1, 2.
NUTANGILE FILME WA JOHNY NE GIDEON: BALUISHI KALE, LELU BANA BA MUNTU. PASHISHE NUANDAMUNE NKONKO EYI:
Bua tshinyi dilongesha dia Yehowa ndipite bionso bidi bantu benza bua kujikija kasungasunga ne lukinu?
Ntshinyi tshidi tshikukemesha paudi utangila dîku dia bana betu dia pa buloba bujima?
Mmunyi mudi kulama buobumue buetu bua bena Kristo kutumbishisha Yehowa?


text:
NSHAPITA 5
Diledibua dia Yezu: Mpenyi ne ndîba kayi?
YEZU UDI ULEDIBUA MU BETELEHEME
BALAMI BA MIKOKO BADI BAYA KUMONA YEZU MUANA MUTOKE
Kaisa Augusto, mukokeshi wa Lomo, uvua muele mukenji ne: muntu yonso uvua ne bua kudifundisha ku mikanda. Nunku Jozefe ne Mariya bavua ne bua kuenza luendu batangile ku tshimenga tshimulelela, tshimenga tshia Beteleheme, ku sud kua Yelushalema.
Bantu ba bungi bavua mu Beteleheme bua kudifundisha ku mikanda. Muaba umuepele uvua Jozefe ne Mariya mua kupeta bua kutudila mmu tshikumbi, muaba uvuabu balamina mpunda ne nyama mikuabu. Yezu wakaledibua muaba au. Mariya wakamujingila mu bilamba ne kumuladika mu tshidilu tshia nyama, muaba uvuabu belela nyama biakudia.
Nzambi ke uvua ne bua kuikala muenze bua Kaisa Augusto ele mukenji wa kudifundisha ku mikanda eu. Bua tshinyi? Bualu, bualu ebu buvua buenza bua Yezu aledibue mu Beteleheme, tshimenga tshia nkambua wende mukalenge Davidi. Mifundu ikavua miambe katshia ku kale ne: tshimenga atshi ke tshivua ne bua kuikala muaba uvua Mukokeshi uvuabu balaye mua kuledibua.—Mika 5:2.
Ebu si mbutuku bua mushinga mukole’s! Mu mpata, bukenke bukole buvua bukenkesha muaba uvua balami ba mikoko. Tshivua butumbi bua Yehowa! Muanjelu wa Nzambi wakambila balami ba mikoko ne: “Kanutshinyi to, bualu tangilayi! Ndi nnumanyisha lumu luimpe lua disanka dinene diapeta bantu bonso. Bualu lelu, mbanulelele mupandishi mu tshimenga tshia Davidi, yeye udi Kristo, Mukalenge. Etshi ntshimanyinu kunudi: Nenusangane muana wa ku dibela mujingila mu mpolu ya bilamba, mulale mu tshidilu tshia nyama.” Diakamue, banjelu ba bungi bakamunemeka, bamba ne: “Butumbi buikale kudi Nzambi muulu mutumbuke ne ditalala dikale pa buloba munkatshi mua bantu badiye muanyishe.”—Luka 2:10-14.
Pavua banjelu baye, balami ba mikoko bakambilangana ne: “Tuyayi anu mpindieu ku Beteleheme bua kumona bualu budi buenzeke, budi Yehowa mutumanyishe ebu.” (Luka 2:15) Bakaya lukasa ne kusangana Yezu muana mutoke anu muaba uvua muanjelu muambe ne: ke wamusanganabu au. Padi balami ba mikoko balonda tshivua muanjelu mubambile, muntu yonso uvua mumvue bualu ebu uvua ukema. Mariya uvua mulame malu onso aa ne wakelangana meji mu muoyo wende a tshivua mêyi au umvuija.
Lelu bantu ba bungi batu bitabuja ne: Yezu uvua muledibue mu dia 25 ngondo wa dikumi ne muibidi. Kadi mu Beteleheme, ngondo wa dikumi ne muibidi ngua mvula ne mashika. Imue misangu, too ne neje itu iloka. Tshikondo tshia nanku mu tshidimu bivua mua kuikala bikole bua balami ba mikoko kuikala batshishila mu mpata ne bimuna biabu. Kabidi mukokeshi wa Lomo kavua mua kulomba bantu bakavua ne lungenyi lua kumutombokela bua kuenza luendu lua matuku a bungi munkatshi mua muvu wa mashika makole bua kudifundisha ku mikanda to. Bidi bimueneka bimpe ne: Yezu uvua muledibue tshikondo kampanda mu ngondo wa dikumi.


text:
NSHAPITA WA 95
Yezu ulongesha bua dishipa dia dibaka ne dinanga bua bana
MATAYI 19:1-15 MÂKO 10:1-16 LUKA 18:15-17
YEZU ULEJA MUDI NZAMBI UMONA DISHIPA DIA DIBAKA
DIPA DIA BUJIKE
MUDIBI NE MUSHINGA BUA KUIKALA BU BANA
Yezu ne bayidi bende badi bumbuka mu Galela ne basambuka musulu wa Yadene ne bangata disangu dia ku sud baya batangile mu Peleya. Musangu wa ndekelu uvua Yezu mu Peleya uvua muambile Bafalese mutu Nzambi umona dishipa dia dibaka. (Luka 16:18) Mpindieu badi bajula tshilumbu tshimue atshi bua kumuteta.
Mose uvua mufunde ne: badi mua kuipata mukaji ku dibaka yeye muenze “bualu bubi.” (Dutelonome 24:1) Bantu bavua ne ngenyi mishilangane bua malu avua mua kuenza bua dibaka difue. Bamue bavua bela meji ne: divua mua kufua nansha bua tumalu tukese. Ke Bafalese kumuebeja ne: “Mbianyishibue bua mulume kushipa dibaka ne mukajende bua bualu kayi buonso anyi?”—Matayi 19:3.
Pamutu pa Yezu kuleja mmuenenu wa bantu, wakakula ne bumfumu buonso uleja muvua Nzambi muenze dibaka wamba ne: “Kanuena babale ne: uvua mubafuke ku tshibangidilu wakabafuka mulume ne mukaji, kuambaye ne: ‘Bua bualu ebu mulume neashiye tatuende ne mamuende, nealamate mukajende, ne bubidi buabu nebalue mubidi umue’ anyi? Nunku kabatshiena kabidi babidi to, kadi bakadi mubidi umue. Bua bualu ebu, muntu kapanduludi tshidi Nzambi musuike kaba kamue to.” (Matayi 19:4-6) Pavua Nzambi muenze dibaka dia Adama ne Eva, kavua mulongolole malu bua bobu kudishipa to.
Bafalese bakela Yezu mpata bamba ne: “Kadi, bua tshinyi Mose uvua muambe bua kumupesha mukanda wa dimuipata nawu ne kushipa nende dibaka?” (Matayi 19:7) Yezu wakabambila ne: “Bua mioyo yenu mipape, Mose wakanuanyishila bua nushipe dibaka ne bakaji benu, kadi katshia ku tshibangidilu kabivua nanku to.” (Matayi 19:8) “Tshibangidilu” tshivua dîba divua Nzambi muenze dibaka dia kumpala mu Edene, kadi katshivua mu matuku a Mose to.
Pashishe, Yezu wakaleja bulelela bua mushinga ebu wamba ne: “Ndi nnuambila ne: Muntu yonso udi ushipa dibaka ne mukajende kabuyi bua bualu bua masandi [mu tshiena Greke por·neiʹa], ne usela mukaji mukuabu udi wenda masandi.” (Matayi 19:9) Nunku bilondeshile Bible, dibaka didi mua kufua anu bua tshiendenda tshia masandi.
Biakafikisha bayidi ku diamba ne: “Bikala nsombelu wa mulume ne mukajende muikale nanku, ki mbimpe kusela to.” (Matayi 19:10) Bulelela, muntu udi ujinga kubuela mu dibaka udi ne bua kudimona bu tshintu tshia kashidi!
Yezu wakakula bua bujike umvuija ne: bamue mbalela batungu, mmumue ne: kabayi ne bukole bua kusangila to. Bakuabu mbavuija batungu, balue kabayi ne bukole bua kusangila to. Kadi, bamue badi bumbusha dijinga diabu dia kusangila. Badi benza nunku bua kutuishila mêsu bikole ku malu a Bukalenge. Yezu wakambila bantu bavua bamuteleja ne: “Muntu udi mua kuitaba bualu ebu [anyi bujike], abuitabe.”—Matayi 19:12.
Mpindieu, bantu bakatuadija kulua ne bana babu kudi Yezu. Kadi bayidi bende bakabanga kutandisha bantu pamuapa babenga bua kabamutatshishi to. Pakamona Yezu nanku biakamutonda ke yeye kubambila ne: “Lekelayi bana batekete balue kundi; kanukebi bua kubapangisha to, bualu Bukalenge bua Nzambi mbua badi bu bobu. Bulelela ndi nnuambila ne: Muntu yonso udi kayi wakidila Bukalenge bua Nzambi bu muana mutekete kakubuelamu nansha kakese.”—Mâko 10:14, 15; Luka 18:15.
Edi ndilongesha dimpe be! Bua tuetu kubuela mu Bukalenge bua Nzambi tudi ne bua kuikala bena bupuekele ne kudiakaja bua kulonga malu anu bu bana batekete. Yezu udi mpindieu uleja mudiye munange bana padiye ubambula mu maboko ne ubabenesha. Mmunange kabidi bikole muntu yonso udi “wakidila Bukalenge bua Nzambi bu muana mutekete.”—Luka 18:17.